qundao/data-zh-poetry huggingface dataset:
和林都宪见素侍用见寄之韵三首·其二
作者：王鏊
朝代：明

俯仰乾坤思有馀，民风渐降已非初。东都气节真堪重，西晋风流好是虚。慷慨有怀公揽辔，残生无用我耽书。七闽风月谁收管，多在云庄一亩居。
和玉汝谢橘
作者：王鏊
朝代：明

休说枇杷与荔奴，杨家风味揔输吾。封侯且得依林屋，投老何须乞鉴湖。江上秋风吹短鬓，天涯岁暮走长须。唾馀有子烦收寄，一掬他年可百株。
和秉之再到京口有怀别时之作
作者：王鏊
朝代：明

长江不断流今古，客子重游感岁时。白发催人来有信，青山笑我去无期。城边灯火孤舟梦，天末楼台远道思。风物依然人不见，月明双雁起前陂。
和秉之塘桥郊居自适之韵
作者：王鏊
朝代：明

山人本自爱山居，南望家山咫尺如。香玉满场收晚稻，银丝绕箸荐溪鱼。水东父老还为主，城里交亲好寄书。适意且潜潜且起，人生何必问其馀。
和秉之得子
作者：王鏊
朝代：明

庭前骑竹便为羊，左右峨峨会奉璋。浩荡春波先有兆，郁葱佳气岂无祥。八萧事业还追禹，五凤文章早赋梁。我有佩刀先解赠，青云他日看参翔。
和秉之送菊菊有杨妃西施之号
作者：王鏊
朝代：明

先春罨土槿编篱，同对年来亦好奇。自笑老夫心力懒，黄华随意著高枝。烂醉都忘倒接䍦，高堂四菊十分奇。西施未醒杨妃醉，白发樽前恐未宜。年来黄菊也随时，斗出金盘与玉卮。独有岁寒心尚在，落英重作楚人词。
和秉之送菊菊有杨妃西施之号·其一
作者：王鏊
朝代：明

先春罨土槿编篱，同对年来亦好奇。自笑老夫心力懒，黄华随意著高枝。
和秉之送菊菊有杨妃西施之号·其三
作者：王鏊
朝代：明

年来黄菊也随时，斗出金盘与玉卮。独有岁寒心尚在，落英重作楚人词。
和秉之送菊菊有杨妃西施之号·其二
作者：王鏊
朝代：明

烂醉都忘倒接䍦，高堂四菊十分奇。西施未醒杨妃醉，白发樽前恐未宜。
和莫曰良早朝之作
作者：王鏊
朝代：明

澹河残月影层楼，玉树初惊一叶秋。阊阖洞开天语近，觚棱斜转日华浮。仕途一任王融笑，清世空怀贾傅忧。误矣腐儒无寸补，终年簪笔傍螭头。
和见素尚书得谢之韵二首
作者：王鏊
朝代：明

把袂枫桥忆去年，旋闻廷论几扶颠。尚方甫听尚书履，春水忙归野渡船。冠盖便应倾洛社，经筵不道少伊川。从今乌石冈头巘，付与希夷自在眠。云补衣裳竹补亭，亭中高卧一人醒。匣涵温室金泥紫，饭煮仙家玉糁青。自信逆鳞无忌讳，亦缘磨蝎有神灵。何当万仞浯溪石，鲁国颜公与刻铭。
和见素尚书得谢之韵二首·其一
作者：王鏊
朝代：明

把袂枫桥忆去年，旋闻廷论几扶颠。尚方甫听尚书履，春水忙归野渡船。冠盖便应倾洛社，经筵不道少伊川。从今乌石冈头巘，付与希夷自在眠。
和见素尚书得谢之韵二首·其二
作者：王鏊
朝代：明

云补衣裳竹补亭，亭中高卧一人醒。匣涵温室金泥紫，饭煮仙家玉糁青。自信逆鳞无忌讳，亦缘磨蝎有神灵。何当万仞浯溪石，鲁国颜公与刻铭。
和谢少傅晚步见寄之韵
作者：王鏊
朝代：明

疲薾悬知进步难，十年学道得鲵桓。晋家谋国三为众，蒙叟巢林一已安。独上高丘时纵眺，偶携稚子亦成欢。愿公早为苍生起，林下还沾圣泽宽。
和邵二泉申诏许终养韵
作者：王鏊
朝代：明

青门幸有种瓜田，出处无烦更问天。自是皇恩深眷恋，非关臣赋有奇偏。情同令伯陈情表，志在高平乐志篇。愿得王阳长在位，且教贡禹过年年。
和钱元抑投赠
作者：王鏊
朝代：明

虞人雅自重齐旌，小奏由来止一成。蕙帐久孤黄鹤怨，蓼滩先赴白鸥盟。春山乞竹眠思荫，晓井担泉吸爱清。旧日著书今亦懒，且从静处看浮生。
和马少卿见慰独居之韵
作者：王鏊
朝代：明

空斋脉脉坐黄昏，读罢韦编自掩门。小憩花阴成独步，满庭月色共谁论。老来转觉尘心远，梦觉惟知夜气存。骑马故人如见过，小奚呼酒尚能温。
和�秫饭
作者：王鏊
朝代：明
体裁：七言律诗

平生翰苑诗书腹，此日野人藜苋肠。金谷萍齑殊可厌，芜亭麦饭略相当。煎汤未用呼莺粟，贮廪惟堪与鹤粮。若说菜根风味好，小园多有不须行。
咏并蒂莲三首
作者：王鏊
朝代：明

阴阴夏木草堂幽，不尽閒情独倚楼。风捲绿衣初却暑，露垂红粉解迎秋。午眠隔岸鸳鸯稳，晚浴澄波翡翠羞。遥忆故人池上乐，新凉鼓棹重淹留。林塘雨过纳凉时，箕踞平台手一卮。影故相依心最苦，丝仍不断意俱迟。新妆双照梧桐月，斗艳低垂杨柳枝。城上乌啼人未睡，凭阑欲寄美人思。疏竹萧萧风乍凉，看花宾客满华堂。六郎醉后誇新宠，二妺朝回斗晚妆。草种宜男应减色，花开多子不闻香。主人只恐朱英老，遮莫题诗恋夕阳。
咏并蒂莲三首·其一
作者：王鏊
朝代：明

阴阴夏木草堂幽，不尽閒情独倚楼。风捲绿衣初却暑，露垂红粉解迎秋。午眠隔岸鸳鸯稳，晚浴澄波翡翠羞。遥忆故人池上乐，新凉鼓棹重淹留。
咏并蒂莲三首·其三
作者：王鏊
朝代：明

疏竹萧萧风乍凉，看花宾客满华堂。六郎醉后誇新宠，二妺朝回斗晚妆。草种宜男应减色，花开多子不闻香。主人只恐朱英老，遮莫题诗恋夕阳。
咏并蒂莲三首·其二
作者：王鏊
朝代：明

林塘雨过纳凉时，箕踞平台手一卮。影故相依心最苦，丝仍不断意俱迟。新妆双照梧桐月，斗艳低垂杨柳枝。城上乌啼人未睡，凭阑欲寄美人思。
咏鱼枕灯
作者：王鏊
朝代：明

火树千枝总不如，瑩然光彩透冰壶。共言鱼枕春裁玉，忽讶龙涎夜吐珠。云母屏开云影动，水晶帘展水纹铺。香罗万眼誇吴市，琐细空劳咏石湖。
咏鱼枕灯
作者：王鏊
朝代：明
体裁：七言律诗

火树千枝总不如，莹然光彩透冰壶。共言鱼枕春裁玉，忽讶龙涎夜吐珠。云母屏开云影动，水晶帘展水纹铺。香罗万眼誇吴市，琐细空劳咏石湖。
哭原巳次匏韵
作者：王鏊
朝代：明

思穿溟涬刮幽荒，郊贺由来命不长。菊本无田宁当俸，杏虽有子总成殇。封题未了新诗债，馀惠犹存旧药方。昨日曝书开故箧，忍看春蚓一行行。
哭同年刘景元谕德三首
作者：王鏊
朝代：明

迂癖平生不受针，两迂相合作同襟。伤哉贾氏清时泪，皭若杨公莫夜心。郢质既亡谁为斲，伯牙虽在罢弹琴。高坡门巷西州路，短笛斜阳落叶深。落日船头见素帷，梦中昨夜哭君时。交游四海今谁在，心事平生我最知。博失郑侨疑莫问，直怀叔向泪空垂。临终老眼犹能视，免得区区谏用尸。壮气胸中屼不平，九原埋骨尚峥嵘。抗章未请朱云剑，属纩仍全子路缨。坐上直言常骇俗，暗中清节不求名。奸谀未死君先化，史钺何年地下成。
哭同年刘景元谕德三首·其一
作者：王鏊
朝代：明

迂癖平生不受针，两迂相合作同襟。伤哉贾氏清时泪，皭若杨公莫夜心。郢质既亡谁为斲，伯牙虽在罢弹琴。高坡门巷西州路，短笛斜阳落叶深。
哭同年刘景元谕德三首·其三
作者：王鏊
朝代：明

壮气胸中屼不平，九原埋骨尚峥嵘。抗章未请朱云剑，属纩仍全子路缨。坐上直言常骇俗，暗中清节不求名。奸谀未死君先化，史钺何年地下成。
哭同年刘景元谕德三首·其二
作者：王鏊
朝代：明

落日船头见素帷，梦中昨夜哭君时。交游四海今谁在，心事平生我最知。博失郑侨疑莫问，直怀叔向泪空垂。临终老眼犹能视，免得区区谏用尸。
哭张修撰亨父次谢祭酒韵
作者：王鏊
朝代：明

清诗万首敌千钟，身世飘然一短蓬。早死贾生非不遇，后来扬子亦难逢。岂知冀北空无马，须信人中亦有龙。珍重平生谢安石，吴中不负若堂封。
哭逊之振之兄三首
作者：王鏊
朝代：明

吾生终鲜甚，尚赖两三君。故国多时别，凶音隔岁闻。天涯相顾影，日暮独怀群。南望无穷泪，青山空白云。饯送望亭驿，栖迟震泽堧。回思如昨日，少别遂终天。转觉人生隘，空滋客泪悬。小楼风雨夜，不忍读残篇。少小嬉游熟，中年隔绝多。兄今长已矣，吾此复如何。书至犹疑信，悲来欲啸歌。惟馀寸心在，岁晚谅无他。
哭逊之振之兄三首·其一
作者：王鏊
朝代：明

吾生终鲜甚，尚赖两三君。故国多时别，凶音隔岁闻。天涯相顾影，日暮独怀群。南望无穷泪，青山空白云。
哭逊之振之兄三首·其三
作者：王鏊
朝代：明

少小嬉游熟，中年隔绝多。兄今长已矣，吾此复如何。书至犹疑信，悲来欲啸歌。惟馀寸心在，岁晚谅无他。
哭逊之振之兄三首·其二
作者：王鏊
朝代：明

饯送望亭驿，栖迟震泽堧。回思如昨日，少别遂终天。转觉人生隘，空滋客泪悬。小楼风雨夜，不忍读残篇。
唐子畏临李成群峰霁雪图
作者：王鏊
朝代：明

吾闻西域之西雪山高，六月积雪犹不消。今之尽图无乃是，是何山势汹涌如波涛。大山崔嵬小山耸，万壑千岩光欲动。营丘化去五百年，遗踪一见人皆竦。六如胸次蟠轮囷，戏梭碎玉散作千嶙峋。一重一掩分向背，营丘似是君前身。隆楼杰阁争相向，美人正醉销金帐。岂知洛阳城中僵卧者，门外无人雪一丈。
喜玄敬少卿致仕
作者：王鏊
朝代：明

似我归来亦未迟，夫君得谢又先之。清朝况是悬高位，白社多缘赴夙期。到处溪山同载酒，故园风物尽裁诗。一场好梦今朝觉，却任傍人道是痴。
喜雨
作者：王鏊
朝代：明

五月亢阳骄，原枯泽欲焦。朝恩推荡荡，暮雨听萧萧。造化功何有，苍生望已翘。倚阑看不厌，诗和野人谣。
喜雨
作者：王鏊
朝代：明

翠华拂曙幸斋宫，闵雨何烦纪鲁公。昼气混濛无殿阁，夜声淅沥有梧桐。一时朝野欢皆洽，三日天人感已通。祭罢云开还出日，太虚神圣本无功。
喜雨二首·其一
作者：王鏊
朝代：明

病身窗下兀然苏，屋溜幢幢势若驱。坐喜炎埃随洗濯，立看生意上焦枯。论功合有人调鼎，受赐还同天雨珠。孤负明时无好策，漫将诗句和童雩。
喜雨二首·其二
作者：王鏊
朝代：明

无才甘遐遗，因以静自适。长衢去马疏，深巷来辙隔。雨馀草木长，树杪梨欲坼。烦襟忽然醒，如飨九鼎食。新凉不嫌贫，于我亦有获。屏书去不观，兀坐面东壁。水深䵷欲鸣，日入鸟还息。为谢扬子云，无玄安取白。
嘉靖元年二月廿九日与林司空见素同登上方俯视云水千顷青黄绚斓见素曰此一片锦也赋诗纪之
作者：王鏊
朝代：明

晚扶残醉上岧峣，云水空明映碧寥。雨歇花畦红冉冉，春归麦陇绿迢迢。几番游鹿还堪吊，一去冥鸿不受招。远客登临思无限，手摩苍藓认前朝。
四月九日与弟秉之进之过通安桥顾氏因偕玄敬登阳山绝顶次日过虎山桥七宝泉至灵岩山而还得诗三首
作者：王鏊
朝代：明

阳山高哉几千丈，箭缺遥瞻在天上。一朝置我箭缺傍，坐觉诸山皆退让。太湖汀滢平于杯，夫椒包山近相并。山腰鸟道何盘盘，十步九折行且叹。昌黎正逢衡岳霁，太白休歌蜀道难。夫差悔悟苦不早，公孙白骨缠荒草。子胥伯嚭两丘墟，天地茫茫人易老。划然长啸来悲风，一杯敬酬浮丘公。何时借我绿玉杖，从此拄过扶桑东。诗成西日下山去，回视山椒但烟雾。嵌岩滴玲珑，七宝甃完月。幽亭泉上头，暗道曲通穴。剖竹走长蛇，昼夜鸣潏潏。煎无三昧手，渴有七盌啜。寒能醒心神，澄可鉴毛发。桑苧行不到，品第谁为别。埋没向空山，恻此行道暍。
四月九日与弟秉之进之过通安桥顾氏因偕玄敬登阳山绝顶次日过虎山桥七宝泉至灵岩山而还得诗三首 其三 七宝泉
作者：王鏊
朝代：明

嵌岩滴玲珑，七宝甃完月。幽亭泉上头，暗道曲通穴。剖竹走长蛇，昼夜鸣潏潏。煎无三昧手，渴有七盌啜。寒能醒心神，澄可鉴毛发。桑苧行不到，品第谁为别。埋没向空山，恻此行道暍。
四月九日与弟秉之进之过通安桥顾氏因偕玄敬登阳山绝顶次日过虎山桥七宝泉至灵岩山而还得诗三首 其三 七宝泉
作者：王鏊
朝代：明
体裁：古风

嵌岩滴玲珑，七宝甃完月。幽亭泉上头，暗道曲通穴。剖竹走长蛇，昼夜鸣潏潏。煎无三昧手，渴有七碗啜。寒能醒心神，澄可鉴毛发。桑苧行不到，品第谁为别。埋没向空山，恻此行道暍。
四月九日与弟秉之进之过通安桥顾氏因偕玄敬登阳山绝顶次日过虎山桥七宝泉至灵岩山而还得诗三首 其二 虎山桥
作者：王鏊
朝代：明

湖上仙山翠巘重，画阑面面对芙蓉。人家斜日东西崦，野寺浮岚远近钟。我欲濯缨来此处，谁能筑室傍前峰。放舟又过溪桥去，恐有桃源惜未逢。
四月九日与弟秉之进之过通安桥顾氏因偕玄敬登阳山绝顶次日过虎山桥七宝泉至灵岩山而还得诗三首·其一
作者：王鏊
朝代：明

阳山高哉几千丈，箭缺遥瞻在天上。一朝置我箭缺傍，坐觉诸山皆退让。太湖汀滢平于杯，夫椒包山近相并。山腰鸟道何盘盘，十步九折行且叹。昌黎正逢衡岳霁，太白休歌蜀道难。夫差悔悟苦不早，公孙白骨缠荒草。子胥伯嚭两丘墟，天地茫茫人易老。划然长啸来悲风，一杯敬酬浮丘公。何时借我绿玉杖，从此拄过扶桑东。诗成西日下山去，回视山椒但烟雾。
四月八日饮陆长卿园亭
作者：王鏊
朝代：明

连峰忽地起㠝岏，倒影亭台漾碧湍。宝障傍人云锦暖，玉瓷留客蔗浆寒。梅酸正入调羹用，花好还宜秉烛看。鱼鸟浮沉满池上，我来终日倚阑干。
坐法华寺后石上望横山人家历历可数寄王元德
作者：王鏊
朝代：明

午烟孤起碧山崖，屋瓦参差影日斜。只隔盈盈衣带水，不知何处是君家。
壬子校文南畿得诗十二首 其一 杨柳青舟中见月
作者：王鏊
朝代：明

杨柳青前杨柳残，南人北望思漫漫。从来共月庵前月，今夜蓬窗独自看。
壬子校文南畿得诗十二首 其七 至金陵
作者：王鏊
朝代：明

白下秋风擢桂枝，桂枝今日岂吾司。钟山宛宛行来见，淮水悠悠别后思。平市烟花应我识，前朝陵寝没人知。道傍不用争先睹，便是当初赴试时。
壬子校文南畿得诗十二首 其三 过扬子江
作者：王鏊
朝代：明

燕南倦客江东去，一见澄江眼为开。红日远疑从地起，青山近欲傍人来。中流击楫空怀志，南国持衡独愧才。渐觉故乡风物近，十年一到思悠哉。
壬子校文南畿得诗十二首 其九 中秋夜
作者：王鏊
朝代：明

未谓中秋今夕是，外帘瓜果特多仪。月侵屋入窥文卷，席趁檐斜阁酒卮。艳魄不辞忙里看，新寒先报客中知。燕山海月同谁赏，北望诗成有所思。
壬子校文南畿得诗十二首 其二 淮口值风舟几覆
作者：王鏊
朝代：明

柁折樯倾舟晏如，风涛淮口戒心初。跛行岂赖娄丞相，鱼腹几从楚大夫。平地人于看处愕，阴功神定暗中扶。道人无惧还无喜，斜日船头自晒书。
壬子校文南畿得诗十二首 其二 淮口值风舟几覆
作者：王鏊
朝代：明

柁折樯倾舟晏如，风涛淮口戒心初。跛行岂赖娄丞相，鱼腹几从楚大夫。平地人于看处愕，阴功神定暗中扶。道人无惧还无喜，斜日船头自晒书。燕南倦客江东去，一见澄江眼为开。红日远疑从地起，青山近欲傍人来。中流击楫空怀志，南国持衡独愧才。渐觉故乡风物近，十年一到思悠哉。崩崖百丈俯惊湍，未到先忧到却安。夜枕江声宜客梦，午窗山色任人看。欲寻往事空题壁，不废公程且解鞍。眼底桑田与沧海，人间得失浩漫漫。王气东南日夜浮，画船十只向神州。山当好处如曾识，江到平时只似游。两岸人家从北固，六朝事业付东流。天风莫送征帆急，景物诗家要细收。大江东畔小蓬山，山下时鱼近可扳。苍玉千年浮浩渺，白银万顷漱孱颜。诸天眼见虚无里，一叶身惊出没间。不是舟人无次第，要将奇观与人看。白下秋风擢桂枝，桂枝今日岂吾司。钟山宛宛行来见，淮水悠悠别后思。平市烟花应我识，前朝陵寝没人知。道傍不用争先睹，便是当初赴试时。复阁周垣深复深，重门鱼钥夜沉沉。海潮忽涌嚣声动，山雨横来笔阵侵。镜出秦楼怜我沗，马空冀野定谁任。悠悠淮水东边月，十九年前此夜心。未谓中秋今夕是，外帘瓜果特多仪。月侵屋入窥文卷，席趁檐斜阁酒卮。艳魄不辞忙里看，新寒先报客中知。燕山海月同谁赏，北望诗成有所思。京城人马簇如烟，秋榜何人看独先。折桂也应怀此日，插花那复似当年。网罗麟凤东南尽，坐应奎星上下联。记得画堂东畔席，和家衣钵定谁传。碧城睥睨斲山根，山势东来耸独尊。天上龙文成五彩，地中乾象应三垣。平成万世功思禹，冠带于今制改元。圣烈神谟三百册，小臣瞻拜复何言。
壬子校文南畿得诗十二首 其五 舟发龙潭驿
作者：王鏊
朝代：明

王气东南日夜浮，画船十只向神州。山当好处如曾识，江到平时只似游。两岸人家从北固，六朝事业付东流。天风莫送征帆急，景物诗家要细收。
壬子校文南畿得诗十二首 其八 场中初九夜有感
作者：王鏊
朝代：明

复阁周垣深复深，重门鱼钥夜沉沉。海潮忽涌嚣声动，山雨横来笔阵侵。镜出秦楼怜我沗，马空冀野定谁任。悠悠淮水东边月，十九年前此夜心。
壬子校文南畿得诗十二首 其六 观音山
作者：王鏊
朝代：明

大江东畔小蓬山，山下时鱼近可扳。苍玉千年浮浩渺，白银万顷漱孱颜。诸天眼见虚无里，一叶身惊出没间。不是舟人无次第，要将奇观与人看。
壬子校文南畿得诗十二首 其十 鹿鸣宴
作者：王鏊
朝代：明

京城人马簇如烟，秋榜何人看独先。折桂也应怀此日，插花那复似当年。网罗麟凤东南尽，坐应奎星上下联。记得画堂东畔席，和家衣钵定谁传。
壬子校文南畿得诗十二首 其十一 朝孝陵
作者：王鏊
朝代：明

碧城睥睨斲山根，山势东来耸独尊。天上龙文成五彩，地中乾象应三垣。平成万世功思禹，冠带于今制改元。圣烈神谟三百册，小臣瞻拜复何言。
壬子校文南畿得诗十二首 其十二 陈朝旧城
作者：王鏊
朝代：明

江东天险天削成，长江为堑山为城。南朝天子慎封守，城外筑城随地形。盘盘青山出复没，筑城密补青山缺。龙潭起至金川门，百里绵延城不绝。青山四绕城四周，雁飞不过神鬼愁。北兵纵健无羽翼，礼乐兵刑何用修。益州楼船夜飞渡，虽有金汤没人戍。
壬子校文南畿得诗十二首 其四 宿龙潭驿
作者：王鏊
朝代：明

崩崖百丈俯惊湍，未到先忧到却安。夜枕江声宜客梦，午窗山色任人看。欲寻往事空题壁，不废公程且解鞍。眼底桑田与沧海，人间得失浩漫漫。
壬戌九月
作者：王鏊
朝代：明

季秋甫强半，霜降才应律。顽阴十日间，陡觉寒惨慄。填然忽惊雷，百虫破新蛰。雷声甫尔收，雪势陡然急。霏微晓方晴，淅沥暮仍密。吾闻阴阳交，寒暑不相入。如何冬夏令，并在秋之日。得非人事乖，无乃化工忒。巫咸去已远，那辨凶与吉。
复生
作者：王鏊
朝代：明

万生扰扰咸归尽，尽处还延世尽惊。挥环且非羊叔子，折矢乃若徐佐卿。庭畔枯株有由蘖，云间晦月哉生明。相知相见莫相讶，昔时子政今更生。
夏日应制
作者：王鏊
朝代：明

水晶宫殿昼沉沉，别院春归碧树深。南陆迎长钦驭日，东皋旱久望为霖。历中星火脩尧令，弦上薰风识舜心。几务了时多暇日，试开黄卷一披寻。峥嵘日脚火云红，竹馆荷亭坐晚风。天下谁为无暑地，月中宁有广寒宫。冰颁玉井恩施溥，露忆金茎渴思空。多少苍生方病暍，为霖须仗傅岩翁。
夏日应制·其一
作者：王鏊
朝代：明

水晶宫殿昼沉沉，别院春归碧树深。南陆迎长钦驭日，东皋旱久望为霖。历中星火脩尧令，弦上薰风识舜心。几务了时多暇日，试开黄卷一披寻。
夏日应制·其二
作者：王鏊
朝代：明

峥嵘日脚火云红，竹馆荷亭坐晚风。天下谁为无暑地，月中宁有广寒宫。冰颁玉井恩施溥，露忆金茎渴思空。多少苍生方病暍，为霖须仗傅岩翁。
夜泊方桥
作者：王鏊
朝代：明

天暝去程远，扁舟宿雁沙。风烟渔浦树，汀水野人家。不识剡溪路，空怀博望槎。邻邦犹蹇涩，况欲走天涯。
夜过西虹桥
作者：王鏊
朝代：明

破楚桥边步偶停，夜船灯火散如星。馆娃歌舞今何处，留得吴歌与客听。
天平范氏坟
作者：王鏊
朝代：明

衰年不减登临兴，福地灵山搜欲罄。城西诸峰吾所嘉，就中尤爱天平胜。亭亭一盖倚苍冥，俨若端人人自敬。狮山奔伏象山回，支硎秦台皆退听。横山当面横作屏，背拥莲华互相映。林林万石相拄撑，倚插半天欹不定。蹲如虎豹奋攫噬，鶱如鹏鲸恣豪横。勇如武士力赑屃，秀如女子色娟靓。我来敬拜太师坟，松柏阴森趋一径。忽瞻万笏森向天，直气喷薄凛犹劲。乃思范公立朝时，正色危言拄邪佞。兹山固合生兹人，崧岳降贤尼孕圣。吴山第一称天平，宋家第一称文正。高风千古允作合，仰止岩岩续前咏。
天昭子希周失解
作者：王鏊
朝代：明

前修未远力须追，中道无缘忽自疑。名似甘罗殊未蚤，器如马援不妨迟。卑高在手谁能定，冷暖于人只自知。莫怪羲之羡怀祖，瑶环重映碧梧枝。
天昭御史家藏王朋梅画屡失而得
作者：王鏊
朝代：明

烟云过眼真何有，每为征东转觉亲。剑化延平应有数，珠还合浦亦缘人。棘猴技短心良苦，寒具年多迹未尘。记取长公菩萨记，不烦呵护借灵神。
太平鸟
作者：王鏊
朝代：明

有鸟有鸟名太平，太平时节方来鸣。当今天子神且圣，怪尔日夕无停声。人言此鸟亦如凤，不向梧桐爱萋菶。上林何树可相依，万年枝上春风动。
奉和东冈岁暮有怀见寄之韵
作者：王鏊
朝代：明

岁暮相望思渺然，几回欲去更迟延。舟辞震泽无多日，历改王春又一年。涧壑未须悲濩落，阁门谁正候传宣。人生得丧应难定，社栎无能却自全。
奉和匏庵读白集二首
作者：王鏊
朝代：明

觅句年来无一长，日携白集嗅馀香。一篇自可读几过，诸格今仍得未尝。当日秦吟能伏李，后来昆体漫称杨。平生却怪韩员外，只识张家奉礼郎。此老生年七十六，何曾一日没诗章。风流转觉堪师我，政事传闻尚在杭。生世莫嫌殊已晚，题诗不害稍相方。所嗟得见年差晚，旋读前头已旋忘。
奉和匏庵读白集二首·其一
作者：王鏊
朝代：明

觅句年来无一长，日携白集嗅馀香。一篇自可读几过，诸格今仍得未尝。当日秦吟能伏李，后来昆体漫称杨。平生却怪韩员外，只识张家奉礼郎。
奉和匏庵读白集二首·其二
作者：王鏊
朝代：明

此老生年七十六，何曾一日没诗章。风流转觉堪师我，政事传闻尚在杭。生世莫嫌殊已晚，题诗不害稍相方。所嗟得见年差晚，旋读前头已旋忘。
奉和匏庵谢橘三首
作者：王鏊
朝代：明

买地还须共一都，已留墨妙付官奴。主人正似天随子，家住烟波万顷湖。何须千树说玄都，桃李从来是仆奴。读罢坡翁春色赋，坐令春酒变成湖。青李来禽亦甚都，木奴应未肯为奴。他年若论封侯事，乞取东山一曲湖。
奉和匏庵谢橘三首·其一
作者：王鏊
朝代：明

买地还须共一都，已留墨妙付官奴。主人正似天随子，家住烟波万顷湖。
奉和匏庵谢橘三首·其三
作者：王鏊
朝代：明

青李来禽亦甚都，木奴应未肯为奴。他年若论封侯事，乞取东山一曲湖。
奉和匏庵谢橘三首·其二
作者：王鏊
朝代：明

何须千树说玄都，桃李从来是仆奴。读罢坡翁春色赋，坐令春酒变成湖。
奉和屠侍郎元勋谒陵
作者：王鏊
朝代：明

郁葱佳气绕诸陵，玉室金堂见始曾。倦足行惊冰栈滑，瘦肩吟对晚山嶒。月斜殿角东西磬，星散林间远近镫。抱膝何人发长啸，石门吾欲访孙登。
奉和谢氏三亭之韵 其一 望海亭
作者：王鏊
朝代：明

方岩缺处著幽亭，岌嶪多应负巨灵。弱水蓬莱真可到，天台雁宕亦分停。鲎为帆起当窗见，潮作风来吹酒醒。我欲更从高处望，齐州九点雾中青。
奉和谢氏三亭之韵 其三 采藻亭
作者：王鏊
朝代：明

池边小立驻幽芳，异品真疑是乐浪。沙鸟自鸣还自歇，野人相见旋相忘。撷来浅濑和云煮，归去倾筐带月湘。欲献吾皇还自愧，蓼花蘋叶委秋霜。
奉和谢氏三亭之韵 其二 仰高亭
作者：王鏊
朝代：明

亭上悠然坐见山，东西回合隐如环。悬崖有路神先往，丛桂无言手自攀。理到静中应自得，事于身外不相关。金堂玉室分明在，何事高人去不还。
奉和谢氏三亭之韵·望海亭
作者：王鏊
朝代：明

方岩缺处著幽亭，岌嶪多应负巨灵。弱水蓬莱真可到，天台雁宕亦分停。鲎为帆起当窗见，潮作风来吹酒醒。我欲更从高处望，齐州九点雾中青。亭上悠然坐见山，东西回合隐如环。悬崖有路神先往，丛桂无言手自攀。理到静中应自得，事于身外不相关。金堂玉室分明在，何事高人去不还。池边小立驻幽芳，异品真疑是乐浪。沙鸟自鸣还自歇，野人相见旋相忘。撷来浅濑和云煮，归去倾筐带月湘。欲献吾皇还自愧，蓼花蘋叶委秋霜。
奉次杨靳二阁老见寿之韵
作者：王鏊
朝代：明

只今廊庙有居州，野渡宜横一叶舟。月上东山成独饮，花明西苑共谁游。杜陵卧病伤今雨，宋玉怀人感暮秋。多谢新诗寄林下，寿筵无地献觥筹。
始预经筵次匏庵韵
作者：王鏊
朝代：明

锦函初展御前题，剑佩分行再拜齐。鹤咮无声香案侧，马蹄分赐掖垣西。文章正仰周家盛，玄默仍看汉道跻。圣主崇儒方此始，不才真复愧提携。
姚少师像
作者：王鏊
朝代：明

下马摩挲读古碑，欲询往事没人知。独留满月龛中像，便是凌烟阁上姿。颊隐三毛还可识，功高六出本无奇。一朝社稷归真主，还是臞然老衲师。
孝宗皇帝挽章二首
作者：王鏊
朝代：明

宽仁延二纪，兵甲偃三垂。问膳长秋数，求衣昧爽迟。懋昭汤不迩，端拱舜无为。莫绘乾坤象，谁为太史辞。宫车仍跸路，陵寝却因山。天意悲风惨，皇图化日閒。圣神三代上，礼乐百年间。北望飞龙远，髯弓动莫攀。
孝宗皇帝挽章二首·其一
作者：王鏊
朝代：明

宽仁延二纪，兵甲偃三垂。问膳长秋数，求衣昧爽迟。懋昭汤不迩，端拱舜无为。莫绘乾坤象，谁为太史辞。
孝宗皇帝挽章二首·其二
作者：王鏊
朝代：明

宫车仍跸路，陵寝却因山。天意悲风惨，皇图化日閒。圣神三代上，礼乐百年间。北望飞龙远，髯弓动莫攀。
孟子河孙氏楼
作者：王鏊
朝代：明

江上青山山上楼，凭阑俯瞰大江流。海门烟树熹微见，云是三山与十洲。
孟秋夜陪飨太庙值雨礼成趋出门且闭归途水几没膝是夜惟予与谢亚卿同之
作者：王鏊
朝代：明

金门放钥夜朣胧，虎旅当关路仅通。雨脚森森祗对越，镫光闪闪俨歌雍。立殊陛楯人谁代，出后函关客正穷。他日庙廊端委立，泥涂莫忘两人同。
宜兴张氏双桂堂
作者：王鏊
朝代：明

曾闻天上桂华孤，不似君家有两株。千里燕吴还接叶，一门金玉本连跗。阴功信有栽培力，学海宁忘灌溉劬。从此郗林谁复羡，荆溪金紫有先圩。
宜晚轩
作者：王鏊
朝代：明

旋锄荒秽彊名园，小结茅茨便作轩。行处藤枝还自倚，吟馀贝叶亦时翻。閒居未拟潘生赋，知足先师老氏言。长者有车时见过，愿闻何处是真源。
宣庙画猫歌
作者：王鏊
朝代：明

禁柳疏疏还密密，狸奴稳卧阶前日。日长睡起鸣一声，掉尾欲行还不行。先皇为爱驯且异，呼之即来麾即逝。偶然点缀为写生，毰毸毛衣狮子形。绛罗垂垂铃索索，目光耽耽透帘箔。纵然未解起捕鼠，鼠辈见之应胆落。
宿华严寺
作者：王鏊
朝代：明

归来每向招提宿，心若閒云著处安。已到家山无去住，偶闻尘世有悲欢。烟霞自可通禅观，草木还应识宰官。少小来游今白发，几回欲去更槃桓。
宿卢氏芝秀堂留别师邵师陈二首
作者：王鏊
朝代：明

越来溪上思悠悠，斜日门前一繫舟。水若有情随我去，山虽无语为君留。梅花红褪墙头雪，麦叶青回垄上秋。一曲沧浪人去远，平湖万顷接天流。清溪一曲浸山根，溪上人家两两分。久要正逢徐孺子，同声兼枉沈休文。兴非剡上嗟空返，谈比庐山得未闻。醉卧不知乘夜发，画船摇破一川云。
宿卢氏芝秀堂留别师邵师陈二首·其一
作者：王鏊
朝代：明
体裁：七言律诗

越来溪上思悠悠，斜日门前一系舟。水若有情随我去，山虽无语为君留。梅花红褪墙头雪，麦叶青回垄上秋。一曲沧浪人去远，平湖万顷接天流。
宿卢氏芝秀堂留别师邵师陈二首·其一
作者：王鏊
朝代：明

越来溪上思悠悠，斜日门前一繫舟。水若有情随我去，山虽无语为君留。梅花红褪墙头雪，麦叶青回垄上秋。一曲沧浪人去远，平湖万顷接天流。
宿卢氏芝秀堂留别师邵师陈二首·其二
作者：王鏊
朝代：明

清溪一曲浸山根，溪上人家两两分。久要正逢徐孺子，同声兼枉沈休文。兴非剡上嗟空返，谈比庐山得未闻。醉卧不知乘夜发，画船摇破一川云。
宿尧峰寺
作者：王鏊
朝代：明

尧峰自在诸天上，半醉来登不用扶。思入湖天同浩荡，望穷云树转模糊。五更客梦侵云冷，一片禅心对月孤。自是世缘犹未了，几时同此结跏趺。
宿樊都尉翠微山庄
作者：王鏊
朝代：明

攒峰缺处望亭台，石室金堂为客开。坐见野云从地起，卧闻山雨到窗来。秋声飒沓惊涛汹，瞑色巃嵷远壑哀。自笑诗人能好事，连宵抱被宿崔嵬。
宿毗陵驿
作者：王鏊
朝代：明

孤舟城下宿，城漏滴寒更。往事无人问，幽怀忽自惊。春星垂野动，村火隔江明。北雁无来耗，蓬窗梦不成。
宿毗陵驿
作者：王鏊
朝代：明

扁舟夜宿毗陵驿，城上乌栖霜月白。客怀转展自无眠，何处人家复吹笛。
宿法华寺
作者：王鏊
朝代：明

法华我曾来，悬厓纵飞步。长松高搀天，修竹乱无数。北冈瞰空阔，风帆在其下。阴横绍干山，历历皆可睹。蓬莱亦咫尺，神仙在何处。安得乘长风，飘然从此渡。
宿迁别安隐兄
作者：王鏊
朝代：明

年年积相思，兄南弟在北。一朝兄北来，弟作南归客。弟北兄复南，草草途中见。见时未交言，船开激如箭。
寄严守邵文敬
作者：王鏊
朝代：明

一麾出守还为郡，我欲留君愧未能。空使思南歌召父，定从江上谒严陵。吴山越水多相入，政事文章合并称。若到郡斋逢北雁，为拈秃笔扫溪藤。
寄汀漳守备西指挥
作者：王鏊
朝代：明

几年作镇过龙溪，记得将军旧姓西。威洗沙尤烽尽灭，政平海国贡初齐。金山别后多成望，玉洞閒来且自跻。缓带临戎无一事，花骢时向北风嘶。
寄河南顾参议崇善二首
作者：王鏊
朝代：明

黄河万里拍天来，列郡仍闻水旱灾。今日漳滨谁史起，稻粱千顷变污莱。曾子何曾解杀人，市中有虎未为真。清时正是功名会，莫为吴山早乞身。
寄河南顾参议崇善二首·其一
作者：王鏊
朝代：明

黄河万里拍天来，列郡仍闻水旱灾。今日漳滨谁史起，稻粱千顷变污莱。
寄河南顾参议崇善二首·其二
作者：王鏊
朝代：明

曾子何曾解杀人，市中有虎未为真。清时正是功名会，莫为吴山早乞身。
寄福建戴方伯
作者：王鏊
朝代：明

东南士子说先生，风裁森严鉴赏精。再顾市中烦伯乐，一言堂下识鬷明。台中自后人难继，吴下于今俗顿更。东望三山云万里，春风朔雪不胜情。
寄萧给事文明
作者：王鏊
朝代：明

高榆叶落汉关秋，独抱经纶老一丘。海内至今誇草圣，燕南从此减诗邮。琐闱多疏怀遗直，虎阜扁舟忆旧游。七十古稀今正健，黄花应复插盈头。
寄陈一夔
作者：王鏊
朝代：明

云昏月黑雨涔涔，不见来船识语音。深夜张灯仍唤酒，未明捩柁又分襟。浮生聚散鸿留迹，过眼功名铁作心。南旺湖边分手处，怀君回首一高吟。
寄隐者
作者：王鏊
朝代：明

隐君家居何所有，绕屋二百青琅玕。香烟一炷坐清晓，读罢黄庭秪内观。
寄韩司徒
作者：王鏊
朝代：明

我昔游京华，贤豪并驰骋。所睎稷契辈，肯顾绛灌等。一朝事势异，云散江湖迥。翛然卧一丘，百念付灰冷。死生离合间，我志久已冥。有如河东公，在念独耿耿。公如玄酒樽，澹泊中隽永。世途亦堪怜，汲短废脩绠。忆忝剡荐初，对判尚书省。我言公弗猜，公意我先领。公如剑就硎，我若弓受㯳。退食多赓酬，官居无造请。杂篇束碎金，欲和辄羞郢。岂徒灭坎窞，固已绝畦町。深情独先饫，苦节众尤警。从宦四十年，一室每悬罄。中年已鳏居，不惑先杨秉。曾无菅蒯从，况乃粉黛靓。吏人抱衾裯，一灯照孤影。朝饤具三韭，夕设或脯脡。鲁山与阳城，异世可同境。啜醨彼何人，众醉嘲独醒。谦谦君子心，当事尤骨鲠。率众叩天阍，群邪期尽屏。傍观何脉脉，独立殊挺挺。嗟天独奚为，事变在俄顷。逆阉据津要，威福恣所逞。平生相许志，一旦成画饼。亟褫乃所甘，酷罚独何？。我时忝枢近，太息莫能拯。俸资或潜输，譬割舂锄胫。归卧汾晋间，甘心混蛙黾。却扫绝梁砀，清风播箕颍。公既遁蒿莱，我旋谢台鼎。吴晋两閒人，万里星河炯。茫茫天地间，挂此东西景。蛩蛩失蚷■，伫望劳我颈。靡由探兴居，况复承欬謦。欲命淮南驾，或放山阴艇。出门若有碍，大道坐成梗。何时睹至治，四国仰嘉靖。二鸟复相逢，云天恣游泳。
寄韩司徒
作者：王鏊
朝代：明
体裁：古风

我昔游京华，贤豪并驰骋。所睎稷契辈，肯顾绛灌等。一朝事势异，云散江湖迥。翛然卧一丘，百念付灰冷。死生离合间，我志久已冥。有如河东公，在念独耿耿。公如玄酒樽，澹泊中隽永。世途亦堪怜，汲短废脩绠。忆忝剡荐初，对判尚书省。我言公弗猜，公意我先领。公如剑就硎，我若弓受檠。退食多赓酬，官居无造请。杂篇束碎金，欲和辄羞郢。岂徒灭坎窞，固已绝畦町。深情独先饫，苦节众尤警。从宦四十年，一室每悬罄。中年已鳏居，不惑先杨秉。曾无菅蒯从，况乃粉黛靓。吏人抱衾裯，一灯照孤影。朝饤具三韭，夕设或脯脡。鲁山与阳城，异世可同境。啜醨彼何人，众醉嘲独醒。谦谦君子心，当事尤骨鲠。率众叩天阍，群邪期尽屏。傍观何脉脉，独立殊挺挺。嗟天独奚为，事变在俄顷。逆阉据津要，威福恣所逞。平生相许志，一旦成画饼。亟褫乃所甘，酷罚独何�。我时忝枢近，太息莫能拯。俸资或潜输，譬割舂锄胫。归卧汾晋间，甘心混蛙黾。却扫绝梁砀，清风播箕颍。公既遁蒿莱，我旋谢台鼎。吴晋两閒人，万里星河炯。茫茫天地间，挂此东西景。蛩蛩失蚷■，伫望劳我颈。靡由探兴居，况复承欬謦。欲命淮南驾，或放山阴艇。出门若有碍，大道坐成梗。何时睹至治，四国仰嘉靖。二鸟复相逢，云天恣游泳。
寄韩尚书贯道
作者：王鏊
朝代：明

河东夫子近何如，北雁联翩不得书。一片丹心终许国，半生华发只鳏居。寻盟莫放山阴棹，挟策谁从白下驴。我有愁怀何处写，首阳云尽月痕孤。
寄题拱北楼
作者：王鏊
朝代：明

紫微华盖拥宸居，拱北楼成势有馀。沽水绕城斜作字，人家滨海半为渔。草间狐鼠收妖气，天上风云贺宠除。记得泊舟衰草岸，月明槐树影疏疏。
寄题明秀楼
作者：王鏊
朝代：明

湖上危楼势不崩，北人欲上怯初登。檐前月写澄波影，天末云留碧嶂层。山水吴中誇独胜，观游昔日记吾曾。弱流不隔蓬莱路，欲去谁言病未能。
对山
作者：王鏊
朝代：明

晨光破暝入檐间，雀乳鸠鸣意自閒。晓睡起来无一事，捲帘独坐对青山。绿阴庭院鸟间间，堕絮游丝意自閒。午睡觉来无一事，捲帘独坐对青山。苍茫暝色远林间，倦鸟归云意自閒。晚酌罢来无一事，捲帘独坐对青山。
对山·其一
作者：王鏊
朝代：明

晨光破暝入檐间，雀乳鸠鸣意自閒。晓睡起来无一事，捲帘独坐对青山。
对山·其三
作者：王鏊
朝代：明

苍茫暝色远林间，倦鸟归云意自閒。晚酌罢来无一事，捲帘独坐对青山。
对山·其二
作者：王鏊
朝代：明

绿阴庭院鸟间间，堕絮游丝意自閒。午睡觉来无一事，捲帘独坐对青山。
对月有怀秉之
作者：王鏊
朝代：明

当时月出东海头，我居燕南子苏州。燕吴万里同见月，两人不见心悠悠。岂知今宵月如旧，照我两人同举酒。今照两人喜，昔照两人悲。临风举酒还问月，悲喜唯应有月知。月明三五圆又缺，遂使人间有离别。碣石南头震泽西，两地愁心还望月。欲知乃兄别后何所为，月下杯酒长独持。
寿徐少傅
作者：王鏊
朝代：明

今日是何日，六日中元过未久。人言此际每生贤，莱公在前公在后。不知麒麟天上有种无，抱送千年还姓徐。天生贤俊固有意，风骨自与凡人殊。宛如明月出海底，侧射万顷澄波湖。木天瀛海人莫到，十年读尽中秘书。朝承密旨暮赐宴，一时恩宠谁能如。经筵手持五色线，要补山龙华虫黼黻之华裾。今日刍荛有语烦听取，愿公一日登台辅。汉丙魏，唐房杜，宋司马欧韩范富。愿公事业与此数公者争先驱，然后归作睢阳五老图。
将发阻雨
作者：王鏊
朝代：明

前日风相款，今朝雨特留。平生故乡意，欲去更悠悠。
将发阻风
作者：王鏊
朝代：明

晚发西山舟欲北，天风吹我复还家。十年一到非容易，独立平原看稻花。
将游毛公坛宿包山寺明日雨不克往
作者：王鏊
朝代：明

毛公已去有仙坛，眼见亭台欲到难。翠壑苍厓增惝恍，玉芝瑶草长阑干。洞无金钥谁能闯，井有灵砂尚可餐。传语仙翁莫终弃，当时鸡犬从刘安。
小适园桃花忽开
作者：王鏊
朝代：明

春来未识东风面，忽在吾家小圃中。斜凭阑干成独笑，东西相映两株红。花开犹未报人知，花下行吟漫自思。花若能言应笑我，年年无酒只题诗。朝陵欲去更迟迟，还向花前举一卮。说与东风莫吹落，我行三日是归期。
小适园桃花忽开·其一
作者：王鏊
朝代：明

春来未识东风面，忽在吾家小圃中。斜凭阑干成独笑，东西相映两株红。
小适园桃花忽开·其三
作者：王鏊
朝代：明

朝陵欲去更迟迟，还向花前举一卮。说与东风莫吹落，我行三日是归期。
小适园桃花忽开·其二
作者：王鏊
朝代：明

花开犹未报人知，花下行吟漫自思。花若能言应笑我，年年无酒只题诗。
尹冢宰寿词二首
作者：王鏊
朝代：明

天寿还平格，名园独乐中。朝廷须寇老，启事忆山公。白日悬名在，浮云过眼空。定知青史上，人物首山东。饱玩人间世，苍松晚不彫。经纶閒国手，华岳想风标。洛下耆英会，齐东子午桥。怀贤仍感德，不尽野人谣。
尹冢宰寿词二首·其一
作者：王鏊
朝代：明

天寿还平格，名园独乐中。朝廷须寇老，启事忆山公。白日悬名在，浮云过眼空。定知青史上，人物首山东。
尹冢宰寿词二首·其二
作者：王鏊
朝代：明

饱玩人间世，苍松晚不彫。经纶閒国手，华岳想风标。洛下耆英会，齐东子午桥。怀贤仍感德，不尽野人谣。
山行三首 其一 天平
作者：王鏊
朝代：明

濯缨重向白云泉，曲磴幽林诘屈穿。驳落残碑犹可读，坡陀巨石自堪眠。俯临尘世三千界，仰见龙门尺五天。此地频来殊有意，肯教忧乐负前贤。
山行三首 其三 灵岩怀古
作者：王鏊
朝代：明

夫差霸业今何在，香径琴台鹿自游。天际青山还故国，夜深明月有荒丘。涛声不尽英雄恨，草色犹含粉黛羞。莫为吴宫多怅望，今来古往总悠悠。
山行三首 其二 灵岩玩月
作者：王鏊
朝代：明

浮云过尽碧天高，把酒层峰气倍豪。明月一年当此夜，旷怀千古属吾曹。琼楼玉宇身亲到，香径琴台首独搔。天柱峰头那似此，淋漓醉墨涴宫袍。
山行三首·天平
作者：王鏊
朝代：明

濯缨重向白云泉，曲磴幽林诘屈穿。驳落残碑犹可读，坡陀巨石自堪眠。俯临尘世三千界，仰见龙门尺五天。此地频来殊有意，肯教忧乐负前贤。浮云过尽碧天高，把酒层峰气倍豪。明月一年当此夜，旷怀千古属吾曹。琼楼玉宇身亲到，香径琴台首独搔。天柱峰头那似此，淋漓醉墨涴宫袍。夫差霸业今何在，香径琴台鹿自游。天际青山还故国，夜深明月有荒丘。涛声不尽英雄恨，草色犹含粉黛羞。莫为吴宫多怅望，今来古往总悠悠。
岁暮有怀木斋阁老因寄
作者：王鏊
朝代：明

东山谢傅近何如，尚忆同游玉署初。岁月阅人双短鬓，功名过眼一蘧庐。剡舟有兴空回棹，塞雁无缘得寄书。闻道西湖好风日，几回命驾复踌躇。
巧对
作者：王鏊
朝代：明
体裁：联

奴手为拿，此后勿拿奴手；人言是信，从今不信人言。
己卯开岁九日弟镠宅观灯次秉之韵
作者：王鏊
朝代：明

灿灿红莲映绿池，看灯又是去年时。银毬雪色悬珠箔，画带波文绾铁丝。闪铄最宜初月映，飘䬙无藉好风吹。因思二十年前会，凤阁传宣趋进词。
己卯开岁九日弟镠宅观灯次秉之韵
作者：王鏊
朝代：明
体裁：七言律诗

灿灿红莲映绿池，看灯又是去年时。银毬雪色悬珠箔，画带波文绾铁丝。闪铄最宜初月映，飘飖无藉好风吹。因思二十年前会，凤阁传宣趋进词。
己卯开岁连雪有作
作者：王鏊
朝代：明

江南开岁逢三白，阴乍晴时晴复阴。瑞叶得风狂作势，梅花和月冷难禁。渔蓑未爱江头好，龙驭惟忧塞上深。我是袁安方闭户，地炉火暖独愁吟。
己巳五月东归三首
作者：王鏊
朝代：明

莫把功名更问天，一朝阙下赋归田。迂疏自缺匡时策，衰病多蒙主上怜。便制荷衣随野叟，永将云路让时贤。太湖波浪如天阔，不碍鸱夷一钓船。家住东山归去来，十年波浪与尘埃。头颅今日已如许，勋业古人安在哉。沧海巨帆晴望济，长途疲马早思回。閒非閒是俱抛却，濯足沧浪坐钓台。浮世纷纷总未真，古今谁者是閒人。黄扉紫阁辞三事，白石清泉作四邻。得失往时俱属梦，是非从此不关身。致君尧舜皋夔在，且许巢由作外臣。
己巳五月东归三首·其一
作者：王鏊
朝代：明

莫把功名更问天，一朝阙下赋归田。迂疏自缺匡时策，衰病多蒙主上怜。便制荷衣随野叟，永将云路让时贤。太湖波浪如天阔，不碍鸱夷一钓船。
己巳五月东归三首·其三
作者：王鏊
朝代：明

浮世纷纷总未真，古今谁者是閒人。黄扉紫阁辞三事，白石清泉作四邻。得失往时俱属梦，是非从此不关身。致君尧舜皋夔在，且许巢由作外臣。
己巳五月东归三首·其二
作者：王鏊
朝代：明

家住东山归去来，十年波浪与尘埃。头颅今日已如许，勋业古人安在哉。沧海巨帆晴望济，长途疲马早思回。閒非閒是俱抛却，濯足沧浪坐钓台。
己巳正月十三日夜分献星辰二坛作
作者：王鏊
朝代：明

钟声忽断燎烟升，玉履西来甲士层。蓦地灵风生綵旆，满天凉月浸华灯。夜阑仙乐闻三奏，老去崇阶试再登。愿得繁禧均海㝢，老臣何以助灵承。
己巳正月十三日夜分献星辰二坛作
作者：王鏊
朝代：明
体裁：七言律诗

钟声忽断燎烟升，玉履西来甲士层。蓦地灵风生綵旆，满天凉月浸华灯。夜阑仙乐闻三奏，老去崇阶试再登。愿得繁禧均海宇，老臣何以助灵承。
己未岁南归至德州口占
作者：王鏊
朝代：明

舟发河西冰塞川，败林枯叶总萧然。德州杨柳青青在，南北端疑有二天。
广成子寿图
作者：王鏊
朝代：明

青山重重，白石齿齿。长松阴阴，濯濯清泚。中有至人，绿发方瞳。似广成子，降于崆峒。群仙何来，蓬莱之岛。酌彼琼浆，后天难老。愿分馀沥，及此下民。吴门之隐，僖敏之孙。七十年间，阴功在人。翱翔艺苑，及今白首。何以祝之，冈陵山阜。
庆成宴二首
作者：王鏊
朝代：明

万舞葳蕤远缀班，天魔十八杳难攀。声腾夷夏驩呼里，气合君臣际会间。袍染垆烟当扆拜，帽欹墀日戴花还。年来自愧阶频进，坐捧瑶觞却厚颜。曈昽曙色自东方，玉殿分行坐两旁。百辟趋跄同虎拜，九重肃穆俨龙光。卿云近日偏流彩，积雪先春早应祥。大祀礼成歌既醉，年年正月纪春王。
庆成宴二首·其一
作者：王鏊
朝代：明

万舞葳蕤远缀班，天魔十八杳难攀。声腾夷夏驩呼里，气合君臣际会间。袍染垆烟当扆拜，帽欹墀日戴花还。年来自愧阶频进，坐捧瑶觞却厚颜。
庆成宴二首·其二
作者：王鏊
朝代：明

曈昽曙色自东方，玉殿分行坐两旁。百辟趋跄同虎拜，九重肃穆俨龙光。卿云近日偏流彩，积雪先春早应祥。大祀礼成歌既醉，年年正月纪春王。
庚申长至有事于东陵倪冢宰吴韩两少宰俱有诗赠行和之
作者：王鏊
朝代：明

古木荒城谏议祠，旧游犹认壁间诗。河山气槩宸游后，星月光芒祼献时。镫火穿林人散乱，冰霜横道马差池。寒郊风物那须问，夜下襜帷信所之。
庭前牡丹盛开
作者：王鏊
朝代：明

一年花事垂垂尽，忽见庭前锦绣层。粉脸薄侵红玉晕，芳心斜倒紫檀棱。春云不动阴常覆，晓露微沾媚转增。造化无私还有意，石阑干畔几回凭。
庭梧七首
作者：王鏊
朝代：明

庭梧曾手植，忽已逼苍穹。清夜长闻雨，晴朝惯惹风。旌幢惊对峙，琴瑟讶中空。凤鸟何年至，吾生尚尔逢。春朝起常迟，欲觉还偃仰。隔窗幽鸟声，日照梧桐上。暑夜卧常迟，摇摇动轻箑。仰啸取天风，风在梧桐叶。秋夜忽已凉，风叶何萧骚。露坐不知久，月挂梧桐梢。长夜梦初回，月上山之厓。何由知月上，梧桐影横斜。长夜梦初回，雨来山之北。何由知雨来，梧桐声淅沥。冬夜不成眠，寒灯听骚屑。天明惊皑皑，梧桐枝上雪。
庭梧七首·其一
作者：王鏊
朝代：明

庭梧曾手植，忽已逼苍穹。清夜长闻雨，晴朝惯惹风。旌幢惊对峙，琴瑟讶中空。凤鸟何年至，吾生尚尔逢。
庭梧七首·其七
作者：王鏊
朝代：明

冬夜不成眠，寒灯听骚屑。天明惊皑皑，梧桐枝上雪。
庭梧七首·其三
作者：王鏊
朝代：明

暑夜卧常迟，摇摇动轻箑。仰啸取天风，风在梧桐叶。
庭梧七首·其二
作者：王鏊
朝代：明

春朝起常迟，欲觉还偃仰。隔窗幽鸟声，日照梧桐上。
庭梧七首·其五
作者：王鏊
朝代：明

长夜梦初回，月上山之厓。何由知月上，梧桐影横斜。
庭梧七首·其六
作者：王鏊
朝代：明

长夜梦初回，雨来山之北。何由知雨来，梧桐声淅沥。
庭梧七首·其四
作者：王鏊
朝代：明

秋夜忽已凉，风叶何萧骚。露坐不知久，月挂梧桐梢。
延哲使归自福建得衢州锦川石立于庭前戏作
作者：王鏊
朝代：明

锦川束锦化为石，道远悬知不易来。千岁僵松鳞驳落，一株寒玉骨崔嵬。庭除有地烦相伴，梁柱无能莫见猜。赖是前人清节在，镇船元藉郁林材。
延哲冠
作者：王鏊
朝代：明

生男喜见发毵㲚，元服虽荣未敢誇。道自鲁人期一变，冠依周制重三加。鸣珂远近宾皆至，绵蕝东西位不斜。愿得成人从此始，礼行免使外庭哗。
延哲初就外傅
作者：王鏊
朝代：明

宫墙数仞岂云低，童子何知亦许跻。问学不殊山进止，吾伊只在巷东西。诗书老去还堪付，头角年来欲渐齐。胜事要留为世讲，庾郎非是厌家鸡。
延素藏李嵩画因题其上
作者：王鏊
朝代：明

吾闻须弥之西兴林国，中有仙山人未识。频伽献果龙象参，有女跏趺常面壁。终年面壁何所玩，山月松风为我伴。湛然大定本来空，要證菩提登彼岸。当年生长本王宫，锦袍错落真珠红。生身在欲不染欲，浊水秀出青芙蓉。姻亲眷属弃如土，璚楼玉宇皆苓通。一朝弃喧思习静，白雀丛林去修性。至人有念天不违，孽火虽狂中自定。镆邪干将段段坏，身纵沦亡性常在。岂知千古尸多林，天遣重生在人界。从今不涉生死关，六通四智正觉还。摩尼珠露灵光发，优钵花开本性圆。九重药王须眼手，眼手于吾复何有。乃知忍辱有仙人，手眼不嗔随所取。两手去，千手生，两眼亡，千眼现。世人不识惊皆眩。千叶金莲绕坐生，亿丈豪光放皆遍。吁嗟流浪阎浮人，欲海曾无解脱因。李嵩妙迹传千古，稽首空悲虮虱臣。
弃妇怨
作者：王鏊
朝代：明

妾命薄，妾命薄，妾命自薄君不恶。玉颜自昔误主恩，得奉馀光侍帷幄。兔丝横倒附青松，岂谓青松久难托。前时糟与糠，妾与君同怡。今日粱与肉，知君惟对谁。君如大江水，妾如水底石。江水日夜流不回，石抵狂澜终不易。哭城城亦圮，洒竹竹亦斑。土木犹可感，君心终不还。终不还，妾命薄，妾命自薄君不恶。
张旭春草帖予闻其奇久矣今年至京口始得观于少傅杨公之第天下奇迹也公欲予题其后以诗来云敝墨残毫一尺馀老来犹得伴幽居宋元好事题将遍当代名公可缺书余谢不敢当次其诗云
作者：王鏊
朝代：明

种发萧萧七十馀，问奇还过子云居。几回欲继元和脚，阿买从来不解书。
归省过太湖
作者：王鏊
朝代：明

十年尘土面，一洗向清流。山与人相见，天将水共浮。落霞渔浦晚，斜日橘林秋。信美仍吾土，如何不少留。
归自西洞庭阻风登鼋山绝顶
作者：王鏊
朝代：明

亲朋挽衣留不住，逆风舟向平滩驻。滩头寂寞谁与言，青鞋飞纵颠厓步。鼋头戴山山不崩，东望东海西吴兴。群峰罗列七十二，如拱如立如奔腾。我行天下亦多矣，所至有山或无水。其间有水却无山，何处能兼山水美。苍茫万顷浮孱颜，惟有海上三神山。杳然可望不可到，不如此地日夕随我往与还。胡为十年才一到，风乎尔知吾所好。
徐太夫人挽词
作者：王鏊
朝代：明

自昔勋名地，其来岂偶然。天将开尔后，地必赖乎前。燮理归元宰，丹青忆象贤。封君今不作，内则古谁肩。玉润光韬璞，珠辉朗在渊。梅仙隐当市，冀缺馌归田。桃李阴方茂，蘋蘩荐孔虔。业贫春务早，劝读夜镫悬。豹隐文常炳，鸡鸣戒独先。壁经曾口授，奥义有心传。方绩朝文伯，遗文泣马迁。国风诗第一，曲礼目三千。振迅当云路，胚胎自木天。两朝资亮弼，四海入陶甄。籯岂须金贻，厅惟可马旋。义田文正在，学舍孟家联。内阁流新宠，南阳表旧阡。构材存朴斲，口泽在杯棬。图像青冥里，佳城罨画边。独山愁寂寂，百渎恨溅溅。已睹封如斧，谁当笔似椽。他年青史上，康子合同编。
徐氏薜荔园
作者：王鏊
朝代：明

花木年深锦作围，日高淀紫滴成霏。雁声晚过横山远，帆影春归渡渚稀。木末芙蓉风尽落，墙头薜荔雨多违。却嫌旧日园林主，凤沼承恩久未归。
徐詹端寿词
作者：王鏊
朝代：明

神祉储南岳，文昌丽北辰。贞元符圣世，间气出贤人。燕市先招骏，徐家旧产麟。官曹怜我并，德业许谁亲。自惜无双士，同为不二臣。性嫌长孺戆，文许仲舒纯。几共承前席，常容接后尘。交情今鲍叔，家世古杨椿。已谓才无敌，仍知德有邻。看君心不展，诲我语尤谆。醉自忘公瑾，风如坐伯淳。犀通鸡自骇，鱼目俗空珍。故业荆溪上，新恩少海垠。良金真有价，白璧岂无因。每愧齐东士，常叨席上宾。吴歌非子夜，鲁史又王春。已自忘穷达，何曾见喜嗔。几枝仙桂茁，六叶堕蓂匀。大火西流近，长庚下降频。经纶当圣世，孤矢属秋旻。宠渥今如是，勋名定绝伦。莫歌昌炽颂，座客制词新。
得孙喜而有作
作者：王鏊
朝代：明

七十年来孙始见，啼声一听便开眉。家藏万卷真堪托，庭植三槐夙所期。膝上久拚文若坐，目前先慰右军思。三朝袍笏吾无用，付汝他年佐盛时。
得雨赠王郎中
作者：王鏊
朝代：明

天末炎云涌怒涛，夜窗欹枕听萧骚。欢腾两岸闻邪许，润洽平原卧桔槔。酷烈顿祛苛吏势，推移真费长年劳。阳春有脚随车到，馀惠深惭过客叨。
徵明饮怡老园有诗次其韵
作者：王鏊
朝代：明

吴王销夏有残闉，特起幽亭据要津。剩水绕时伤往事，短墙缺处见行人。绿杨动影鱼吹日，红药留香蝶护春。为问午桥閒相国，自非刘白更谁亲。
忆秉之
作者：王鏊
朝代：明

岁岁重阳送异葩，杨妃西子斗横斜。今朝独到东篱下，含泪无言对菊花。岁岁元宵兴倍增，羊皮鱼枕各分明。缭丝新出滇南样，独惜伊人见未曾。岁岁春山得共游，蓝舆轧轧两夷犹。如今不用登临去，花落花开独自愁。常时见月倍相思，海北天南会有期。今日举杯还向月，不知何日是归时。月下花前每举觞，分题押韵两相当。如今风物依然好，不见来书细作行。败苇萧萧古岸头，垂杨两岸送行舟。夕阳衰草荒郊外，争使行人不泪流。每到塘桥月色昏，两灯扶幼自应门。如今怕向西州路，舟过杨林泪暗吞。
忆秉之·其一
作者：王鏊
朝代：明

岁岁重阳送异葩，杨妃西子斗横斜。今朝独到东篱下，含泪无言对菊花。
忆秉之·其七
作者：王鏊
朝代：明

每到塘桥月色昏，两灯扶幼自应门。如今怕向西州路，舟过杨林泪暗吞。
忆秉之·其三
作者：王鏊
朝代：明

岁岁春山得共游，蓝舆轧轧两夷犹。如今不用登临去，花落花开独自愁。
忆秉之·其二
作者：王鏊
朝代：明

岁岁元宵兴倍增，羊皮鱼枕各分明。缭丝新出滇南样，独惜伊人见未曾。
忆秉之·其五
作者：王鏊
朝代：明

月下花前每举觞，分题押韵两相当。如今风物依然好，不见来书细作行。
忆秉之·其六
作者：王鏊
朝代：明

败苇萧萧古岸头，垂杨两岸送行舟。夕阳衰草荒郊外，争使行人不泪流。
忆秉之·其四
作者：王鏊
朝代：明

常时见月倍相思，海北天南会有期。今日举杯还向月，不知何日是归时。
志喜和秉之韵
作者：王鏊
朝代：明

周邦虽旧命维新，历尽冰霜快值春。天上真人方出震，海滨大老定来臣。奸回已报都从殛，风俗何忧未尽淳。但使遗才收拾尽，不妨垂老太湖滨。天书夜下罢游田，斗觉薰风入舜弦。郢邸一朝潜忽现，苍生四海负皆蠲。大横已协重离兆，厄运行辞百六年。从此寰区无一事，朝廷尤望任惟贤。
志喜和秉之韵·其一
作者：王鏊
朝代：明

周邦虽旧命维新，历尽冰霜快值春。天上真人方出震，海滨大老定来臣。奸回已报都从殛，风俗何忧未尽淳。但使遗才收拾尽，不妨垂老太湖滨。
志喜和秉之韵·其二
作者：王鏊
朝代：明

天书夜下罢游田，斗觉薰风入舜弦。郢邸一朝潜忽现，苍生四海负皆蠲。大横已协重离兆，厄运行辞百六年。从此寰区无一事，朝廷尤望任惟贤。
怀山
作者：王鏊
朝代：明

我年四十四，须发已见白。况复秋冬来，尪然抱羸疾。强颜班行中，公私有何益。既不能随时，又不任陈力。独无百亩田，独无五亩宅。一朝辞禄养，何以谋代食。欲留谅不能，欲去且未得。公私两乖违，转展复反侧。行藏去住间，贤者逝不惑。若非太阿锋，割断利名索。一朝复一朝，到老终役役。古人邈已远，近事堪法式。不见毛贞甫，四十挂朝帻。
恩赐玉带麒麟服
作者：王鏊
朝代：明

宝月团团甫琢成，老臣何德比琼英。蟠惊夜室流虹影，行眩天街积雪明。芍药献围曾有兆，蒹葭倚坐若为荣。皇恩锡处如山重，肯换秦家十五城。锦袍错落绣轮困，天上恩光借近臣。一角获怜西畤陋，九章制爱尚方新。文明有象昭皇化，报称无能愧病身。拜赐归来人尽羡，好将勋业画麒麟。
恩赐玉带麒麟服·其一
作者：王鏊
朝代：明

宝月团团甫琢成，老臣何德比琼英。蟠惊夜室流虹影，行眩天街积雪明。芍药献围曾有兆，蒹葭倚坐若为荣。皇恩锡处如山重，肯换秦家十五城。
恩赐玉带麒麟服·其二
作者：王鏊
朝代：明

锦袍错落绣轮困，天上恩光借近臣。一角获怜西畤陋，九章制爱尚方新。文明有象昭皇化，报称无能愧病身。拜赐归来人尽羡，好将勋业画麒麟。
恭毅章公挽词
作者：王鏊
朝代：明

六騑北狩尘不蒙，秋槐深闭南城东。瑶台有月蚀螮蝀，沂国典册移青宫。中山谁复歌晨风，桓桓章公血泪红。一章独上惊盲聋，何言周昌叔孙通。直欲下从龙逢翁，皇天后土昭至忠。风雷激电阴霾濛，当时直节谁并雄。前有廖庄后钟同，一朝海内日再中。疏传万口闻天聪，擢少宗伯不为崇。南邦宿留遂以终，当时定策还自功，依然廊庙称孤公。
恭送孝穆皇太后梓宫迁祔茂陵
作者：王鏊
朝代：明

露宿千官绕，风悲万木号。配天同浩荡，启圣亦劬劳。红日低黄屋，青山映白袍。谁云金口远，还接茂陵高。
恭题宣庙画马
作者：王鏊
朝代：明

天马西来自月氐，先皇亲写乘黄姿。百年遗墨人间见，玉陛东头立仗时。
悯松
作者：王鏊
朝代：明

洞庭古寺名翠峰，山门夹道皆长松。苍皮鳞皴根诘屈，风动十里闻笙镛。团栾下荫翠羽葆，夭矫上耸苍髯龙。不知当年谁手植，云是宋家三百年前之旧物。每当赤日坐其下，时有清风吹鬓发。因思古人不可见，重是甘棠无剪伐。兹来忽见怪且惊，倒卧道路纵复横。可怜堂堂十八公，尽与官家充践更。神咷鬼趡竞遮护，崖摧壑陷难支撑。我伤嘉树因久立，封殖有怀何所及。颠僵力与风雷争，昏暗如闻龙象泣。龙象泣，何所为，县官催租如火急。伊昔秦皇法最苛，犹有封爵来山阿。如何今日值劫数，大斧长锯交撝呵。深山更深无处避，岂若社栎长婆娑。年来征税总类此，谁采野老民风歌。
慰东冈失子
作者：王鏊
朝代：明

生子秀而文，灿然琼树枝。岂独立门户，且欲承裘箕。一朝忽摧折，天也真难期。纵使铁石肠，谁能不哀斯。哀之倘可生，哀也理亦宜。号天天不闻，扣地地不知。肝肠为尔裂，齿发为尔衰。死者竟不返，生者空自隳。两伤复何益，不悟真成痴。我有一药方，授之竺乾师。能治迷罔疾，愿君试服之。茫茫大化中，万物皆寄而。贤愚与贵贱，趋死同一岐。虽有寿与夭，同尽无等衰。彭聃安在哉，孔孟亦若兹。况区区所立，毕竟何足施。譬如空中华，妄作喜与悲。倏然还变灭，岂足仍追惟。所以东门吴，无儿如有儿。众生缠爱贼，有如雀黏黐。卓哉古达人，弃去如唾洟。爱河苟不乾，苦海终无涯。天道有翻覆，人事多参差。自古每如此，吁嗟奈何其。颜渊仁且夭，不闻路也羸。子夏泣丧明，但为后人嗤。追亡建负鼓，嗟哉空尔为。劝君急返棹，收泪举一卮。
慰秉之
作者：王鏊
朝代：明

功名不用叹差池，利钝人生固有之。襄野迷途回未远，邯郸荣梦觉多时。尚平易足君应尔，蘧瑗知非我所师。芥蒂胸中都扫尽，兄酬弟劝复何疑。
戊申岁
作者：王鏊
朝代：明

百二昌期见戊申，神孙圣祖两王春。抚绥无外乾坤旧，洗濯重光日月新。一代讴歌还属启，百年礼乐定先秦。明良千古今朝事，大老何当起海滨。
戏题羊皮灯
作者：王鏊
朝代：明

刳肠何罪有谁怜，化作光明照绮筵。百里粥从春市里，五星明聚夜堂前。兔轮避满哉生魄，鱼枕潜辉宿解悬。只恐左慈工幻化，故来东壁弄清妍。
我生
作者：王鏊
朝代：明

我生抱幽忧，有癖结中抱。当喜常咨咨，居常殊悄悄。一朝逢至人，如梦忽呼觉。至言何须烦，胸中殊浩浩。古今等蘧庐，生死一浮泡。委顺齐宠辱，冥怀无丑好。得之亦不惊，失之曾不懊。一身自悠悠，此外何足道。长揖谢至人，闻此苦不早。
抱子猿
作者：王鏊
朝代：明

庄周亦有言，虎狼仁独至。今观王孙猿，其性复如是。胡为吾人中，乃有乐羊辈。
招姚存道
作者：王鏊
朝代：明

子閒终不来，我病能数往。翛然共月庵，清约坐成爽。一雨终夜鸣，残暑归洗荡。孤怀苦郁陶，世事多卤莽。当时隔燕吴，晤语成坐想。如何咫尺间，还复劳企仰。小园亦何有，一味凉可赏。閒庭风叶鸣，虚室云月朗。觞豆非苟然，形声要重讲。
挽施仁德
作者：王鏊
朝代：明

又是山阳听笛时，状元门第旧弓箕。凤池乍长丹山羽，瑶圃俄摧玉树枝。载酒常时过问字，趋庭此日罢闻诗。悠悠真宰如何意，谁与乘槎一问之。
故顺庵骆先生挽词
作者：王鏊
朝代：明

泮水从游处，重来尚宛然。古台犹有柏，坏沼已无莲。讲授春风地，弦歌夜雨天。四方多弟子，深愧表新阡。
方岩书院次谢祭酒韵二首
作者：王鏊
朝代：明

谢家亭馆盛当时，弦诵俄闻发旧基。鹿洞未能来赐额，菟裘兼可便吾私。雨添书带庭前草，风动琅玕砌畔枝。自昔竹林誇放逸，未应文彩似今奇。方山绝顶白云衔，问道来从九四咸。几处人烟分海屿，此公图像合嵌岩。订讹无复遗鱼豕，择术先须辨矢函。谁共舞雩沂上乐，愿随童冠著春衫。
方岩书院次谢祭酒韵二首·其一
作者：王鏊
朝代：明

谢家亭馆盛当时，弦诵俄闻发旧基。鹿洞未能来赐额，菟裘兼可便吾私。雨添书带庭前草，风动琅玕砌畔枝。自昔竹林誇放逸，未应文彩似今奇。
方岩书院次谢祭酒韵二首·其二
作者：王鏊
朝代：明

方山绝顶白云衔，问道来从九四咸。几处人烟分海屿，此公图像合嵌岩。订讹无复遗鱼豕，择术先须辨矢函。谁共舞雩沂上乐，愿随童冠著春衫。
早起
作者：王鏊
朝代：明

纸窗斜漏白，暗室未全明。庭树鸟争噪，邻家鸡独鸣。四墙犹鼾睡，壮志独潜惊。万古一昏晓，淹留何所成。
昌平刘谏议祠
作者：王鏊
朝代：明

荒湾野木古城隅，何处昌平是旧庐。气带幽并多感慨，策如晁董亦迂疏。同时下第谁云屈，此外求言总是虚。不尽怀贤千古意，执鞭无路欲何如。
昌平道中大风联句
作者：王鏊
朝代：明

夜闻海潮声，大地汹若动。败叶俄填坑，顽云总归洞。噌吰万窍呼，凛列百泉冻。野旷鸣枯桑，原低偃长葑。阴霾接混茫，噫气来倥倊。冷助玄冥威，狂招韩愈讼。雷轰号令严，天转机轴空。易水仍萧萧，燕山殊瞢瞢。不知怒何为，所喜散堪用。倏往捕亦难，逆来受须共。有时稍纡徐，忽地还放纵。再作疑催诗，横奔惊失鞚。卑飞争堕鸢，弯卧早藏蝀。沙漠号狐狸，岐山噤鸾凤。披襟谁敢当，落帽众相哄。点也妨咏归，卢其忧病中。远应经土囊，细或入石缝。眯目尘簸糠，拂须冰织综。迸裂沙成河，盘旋城抵瓮。星好怪维箕，鹢飞书乃宋。拔木周籥缄，扬波越裳贡。汉歌怀沛台，楚赋想云梦。庐舍遭倾摧，陵园起哀恸。前瞻巧趋跄，后逐遥饯送。历块势尤颠，下坡力如壅。八极御可游，五湖桴莫从。先登贲育雄，鏖战邹鲁閧。胡马依北嘶，鲲鱼徙南羾。天工无乃劳，吾意因尔讽。愧乏吉甫才，穆如难继颂。
明月湾石板
作者：王鏊
朝代：明

巨石陂陀板样平，三山当面看云生。何当子夜重来此，濯足沧浪对月明。
春日山行三首
作者：王鏊
朝代：明

风软波平一鉴开，湖山重叠见楼台。万株晴雪悬厓里，只为梅花也合来。胜事春来日日忙，梅花才褪杏花香。莫愁此后芳菲少，又报东风到海棠。竹杖芒鞋触处轻，煖风迟日近清明。天公似识游人意，特借春来几日晴。
春日山行三首·其一
作者：王鏊
朝代：明

风软波平一鉴开，湖山重叠见楼台。万株晴雪悬厓里，只为梅花也合来。
春日山行三首·其三
作者：王鏊
朝代：明

竹杖芒鞋触处轻，煖风迟日近清明。天公似识游人意，特借春来几日晴。
春日山行三首·其二
作者：王鏊
朝代：明

胜事春来日日忙，梅花才褪杏花香。莫愁此后芳菲少，又报东风到海棠。
春日应制
作者：王鏊
朝代：明

奉天朝罢晓曈昽，敕使传宣籞苑东。好雨晴时三月里，銮舆遥过百花中。东皇默运无言化，南国新收不战功。归坐明堂还布德，豫游分与万方同。宫阙沉沉昼漏长，步从黄道坐青阳。六龙整驭天行健，万象含晖地道光。雨足渐台杨柳色，风回合殿杏花香。太平有象群方乐，宵旰虽勤也不妨。
春日应制·其一
作者：王鏊
朝代：明

奉天朝罢晓曈昽，敕使传宣籞苑东。好雨晴时三月里，銮舆遥过百花中。东皇默运无言化，南国新收不战功。归坐明堂还布德，豫游分与万方同。
春日应制·其二
作者：王鏊
朝代：明

宫阙沉沉昼漏长，步从黄道坐青阳。六龙整驭天行健，万象含晖地道光。雨足渐台杨柳色，风回合殿杏花香。太平有象群方乐，宵旰虽勤也不妨。
春波书屋为屠司寇赋
作者：王鏊
朝代：明

平湖渺渺春波绿，榆柳低垂洲渚曲。洲旁茅屋是谁家，言是屠公旧书屋。屠公致身廊庙里，犹有读书心未已。牙签缥轴置两头，充栋多还比邺侯。湖水平，春日晴，船头置书蓬底读，吾伊声和沧浪曲。
晚渡白洋湾
作者：王鏊
朝代：明

扁舟深夜尚孤征，兀坐蓬窗看月明。两岸秋虫互相应，不知端复为谁鸣。
月夜与客饮千人石
作者：王鏊
朝代：明

千人石上来多矣，岂知月夜尤奇伟。纤尘不动万籁寂，冷然一片潇湘水。平铺宝簟光瑩滑，脚踏白云飞不起。又如蓝田种玉生未齐，璆琳琅玕高复低。楼台林影互亏蔽，恍如龙象如狻猊。众宾兴起歌且舞，持杯互劝行相携。歌声上遏行云断，舞袖翩跹影凌乱。僧房有客窃睨之，疑是群仙降霄汉。生公说法今安在，巨石低头向人拜。一方明月还可庭，空色元来本无坏。举杯问月月不言，剑池龙化石依然。吴王已去那复管，付与吾人一醉眠。
月夜与客饮千人石
作者：王鏊
朝代：明
体裁：古风

千人石上来多矣，岂知月夜尤奇伟。纤尘不动万籁寂，冷然一片潇湘水。平铺宝簟光莹滑，脚踏白云飞不起。又如蓝田种玉生未齐，璆琳琅玕高复低。楼台林影互亏蔽，恍如龙象如狻猊。众宾兴起歌且舞，持杯互劝行相携。歌声上遏行云断，舞袖翩跹影凌乱。僧房有客窃睨之，疑是群仙降霄汉。生公说法今安在，巨石低头向人拜。一方明月还可庭，空色元来本无坏。举杯问月月不言，剑池龙化石依然。吴王已去那复管，付与吾人一醉眠。
有约登天平绝顶者行至龙门力惫而止
作者：王鏊
朝代：明

峭峰突起万㠝岏，闻有仙扃惜未观。胜事有怀行独往，悬厓无路坐长叹。龙门已觉吴天隘，剑阁谁云蜀道难。安得我身生两翼，凌风直上谢蹒跚。
望海行
作者：王鏊
朝代：明

日没处，天尽头，尾闾东注何时休。蓬壶阆苑在何处，闻有金银宫阙五城十二之琼楼。我欲往从之，但见洪涛巨浪从我今谁由。何当挟飞仙，汗漫同遨游。弱流万里等閒度，遍览三山与十洲。
望阳山
作者：王鏊
朝代：明

青溪欲尽转逶迤，卧对阳山舟自移。闻有高人何处在，白云红叶影离离。
朝陵行
作者：王鏊
朝代：明

山行自好况清明，朝陵偶作东门行。青山百里恣奇览，怪哉风伯何无情。怒木惊沙鸣不息，四野无人日无色。垂头阖眼信马行，咫尺有山看不得。昌平少憩朝跻登，眵眼一洗犹瞢腾。夜深星斗光若动，黑云肤寸从东升。归程复指昌平郭，万窍号呼止还作。曾闻飘风不终朝，我行三日三日恶。平生万事多乖违，感尔风伯能追随。前日相迎今日送，眷恋岂要赓前题。还家颒面坐未定，天日融和风寂静。
木石居士为叶文节赋
作者：王鏊
朝代：明

山头一片石，石畔几株树。下有幽居人，结庐与同住。木石不解语，亦复何所知。相看两不厌，终岁还自怡。石吾甚爱之，千古无缁磷。木有岁寒心，冰霜见苍润。二物岂吾徒，对之德堪进。方今构明堂，傍求柱础材。夫君久居此，乃独胡为哉。
朱半山挽词
作者：王鏊
朝代：明

晚从秦晋结葭莩，绍也他年可不孤。回首玉山人去远，夷亭斜日雨疏疏。几回折简荷招要，八月西风看弄潮。今日稽山无贺老，画船空指半山桥。
朱半山挽词·其一
作者：王鏊
朝代：明

晚从秦晋结葭莩，绍也他年可不孤。回首玉山人去远，夷亭斜日雨疏疏。
朱半山挽词·其二
作者：王鏊
朝代：明

几回折简荷招要，八月西风看弄潮。今日稽山无贺老，画船空指半山桥。
朱天成寄酒味变
作者：王鏊
朝代：明

橘林细？洞庭霜，风味清甘早自将。小瓮红泥缄远意，？船玉粒饐馀香。督邮有郡还能至，宰相何知合备尝。犹胜先生号乌有，车轮夜夜转枯肠。
朱天成寄酒味变
作者：王鏊
朝代：明
体裁：七言律诗

橘林细�洞庭霜，风味清甘早自将。小瓮红泥缄远意，�船玉粒饐馀香。督邮有郡还能至，宰相何知合备尝。犹胜先生号乌有，车轮夜夜转枯肠。
朱天昭始第进士主余家至明年移居西邻
作者：王鏊
朝代：明

两年不厌草堂低，颇爱晨昏出入齐。长日经过无主客，祗今相见有东西。浊醪尚可墙头过，归院那愁柳下迷。厩马似知人意思，临岐回首再三嘶。
李学士释服诸公有诗趣入史馆因次
作者：王鏊
朝代：明

东观含毫有所思，公输旁睨已多时。汗青头白非无日，齿录牙绯岂所期。书到商家真灏灏，心同鲁国去迟迟。集贤诸老心如渴，早雨公田及我私。
李承芳承箕下第以诗投赠酬之
作者：王鏊
朝代：明

青藜入夜晃秋毫，两意相求苦不遭。神骏并为千里足，骊黄真误九方皋。亡弓亦得君诚达，当局还迷我亦劳。把酒题诗成一笑，楚天空阔雁行高。
杏林
作者：王鏊
朝代：明

陆家园里千株杏，处处花开不待春。种树由来还种德，枝头颗颗总含仁。
杜允胜偕陆子潜兄弟携酒至园亭
作者：王鏊
朝代：明

寻山何用过城西，屋后巉岩且共跻。高柳暖风初罢絮，曲阑疏雨不成泥。洛中雅自推三嘏，王所端宁止一齐。独乐有围今共乐，不妨诗酒日相携。
松石斋
作者：王鏊
朝代：明

苍松落落偃虬龙，片石谽谺耸碧峰。石倚松根添瘦漏，松穿石罅转丰秾。岁寒永结三生契，茅土曾加万户封。圣代祗今须柱石，大山长谷可能容。
林屋洞口古井
作者：王鏊
朝代：明

闻有紫隐泉，閟在灵仙境。金庭不可扣，且此汲寒井。洞口有深井，云浆湛虚空。我来携一罂，会与仙源通。
林屋洞次傅水部韵
作者：王鏊
朝代：明

隔凡深处禹书存，尚有神灵为守门。穴底玉泉流作汞，岩前璧月过留痕。燕飞尚验晴为雨，龙战犹疑数在坤。闻说遥遥天汉接，胸中云梦几须吞。
林见素自吴过二泉二泉有作次其韵
作者：王鏊
朝代：明

旟旐翩翩动复延，几回翘首太湖天。一生面会知何日，千里神交积有年。载酒未过扬子宅，抱衾同上鄂君船。知音自昔称难遇，第二泉头拨五弦。千寻磥砢慧岩松，历尽冰霜有好容。二叟共谈泉上石，孤帆三宿海边峰。渊然叔度难为挹，老矣冯唐岂愿逢。盛世皋夔方并入，巢由自可遂疏慵。
林见素自吴过二泉二泉有作次其韵·其一
作者：王鏊
朝代：明
体裁：七言律诗

旟旐翩翩动复延，几回翘首太湖天。一生面会知何日，千里神交积有年。载酒未过扬子宅，抱衾同上鄂君船。知音自昔称难遇，第二泉头拨五弦。
林见素自吴过二泉二泉有作次其韵·其二
作者：王鏊
朝代：明

千寻磥砢慧岩松，历尽冰霜有好容。二叟共谈泉上石，孤帆三宿海边峰。渊然叔度难为挹，老矣冯唐岂愿逢。盛世皋夔方并入，巢由自可遂疏慵。
栲栳墩
作者：王鏊
朝代：明

栲栳墩前酒一杯，良辰胜友好徘徊。绿回野色疄疄绕，翠罨湖光面面开。墩姓祗今应我属，风光自昔有谁来。悬崖拟欲题名字，千古行人首重回。
桥头溪
作者：王鏊
朝代：明
体裁：七言律诗

长江东绕小桥亭，百折飞泉漱玉泠。鲛室暮摇烟树碧，龙门春带海涛青。却誇题志凌霄汉，更忆浮槎泛斗星。把酒临流缨可濯，沧浪歌作郢音听。
桧轩
作者：王鏊
朝代：明

虎山鸠峰两岞崿，西金亭亭宛如凿。问谁居者两吴君，结发清修老弥恪。当年何人送桧栽，栽向庭前小芸阁。时时兄弟坐两偏，偏袒吟哦双露脚。我行十载还过之，翠壁苍崖人去邈。庭中老桧参天长，昔拱今来十围弱。古苔驳落文章隐，苍玉拳奇根节错。半空时战风雨声，平地恐作蛟龙跃。万牛回首亦不动，遮莫千秋卧云壑。木强取柱柔取束，社栎自全终自怍。樊侯种漆已阔疏，魏王贻瓠还濩落。何如种树还种德，德树同荣扫寥廓。为君封殖表双高，他日山人过必作。
梁州序·吴惟谦同年寿词
作者：王鏊
朝代：明

投簪前日，悬弧今旦，节值中秋刚半。玉山回首，升沈眼见多般。幸有丹崖翠壑，明月清风，天与吾人管。任他荣贵也高眠，无喜无忧便是仙。攀桂侣，曲江宴。看英雄三百纷消散。年七十，几人健。
梁州序·贺秉之授经府
作者：王鏊
朝代：明

山林岑寂，官曹喧闹，吏隐中间最妙。圣恩隆重，天书一纸亲教。管领西湖风月，南国烟霞，尽与舒吟啸。清朝鹓鹭，似总贤劳。输与伊人一著高。莲幕俊，玉堂老。宴高楼日日笙歌绕。尘世梦，几人觉。
梁州序·过太湖
作者：王鏊
朝代：明

东山如画，西山如黛，七十峰峦映带。白银堆里，分明涌出楼台。最喜微风不起，明月高悬，万顷玻璃碎。始知世上，也有蓬莱。濯足船头好快哉。笳鼓闹，管弦沸。看画船摇曳人初醉。千载后，定谁继。
橘荒叹
作者：王鏊
朝代：明

我行洞庭野，万木皆葳蕤。就中柑与橘，立死无孑遗。借问何以然，野老为予说。前年与今年，山中天大雪。自冬徂新春，冰冻太湖彻。洞庭苦无田，种橘充田租。霜馀树树金，寄此万木奴。悠悠彼苍天，三白望为瑞。如何为橘灾，斩伐如剑利。饤饾索宾筵，贡篚缺王事。曾闻后皇树，不过淮之郊。他处岂独无，洞庭号珍苞。衢州徒菌蠢，湘潭亦寥梢。地气信有偏，天灾曷仍遭。物贵固难成，难成复易槁。遂令洞庭人，为计恨不早。从今原隰间，只种桑与枣。
次师陈西干草堂韵
作者：王鏊
朝代：明

晏子家居不厌嚣，年来市贾识偏饶。窗禽晓下窥书案，门柳时来系钓桡。剩水尚纡吴子国，小山宁受越人招。红阑绿浪姑苏境，宝带西来第几桥。
次日匏亦以雨阻以诗来纪旧约
作者：王鏊
朝代：明

方冬海市见文登，常怪坡翁自托能。风雨十年曾有约，一翻诗案要重誊。
次木斋阁老见寄之韵
作者：王鏊
朝代：明

行年七十又加三，俯仰乾坤幸免惭。世有篯铿方我老，坐无鲍叔共谁谈。夕阳溪壑翠尤茜，晓雨园林绿正覃。还拟西湖为胜集，已拚沽酒典朝衫。才说迎春又送春，纷纷红紫几番新。谁云海内无知己，且喜尊中有圣人。瘦似维摩还示病，乐如原宪不妨贫。山人自合山中老，出处无烦问大钧。
次木斋阁老见寄之韵·其一
作者：王鏊
朝代：明

行年七十又加三，俯仰乾坤幸免惭。世有篯铿方我老，坐无鲍叔共谁谈。夕阳溪壑翠尤茜，晓雨园林绿正覃。还拟西湖为胜集，已拚沽酒典朝衫。
次木斋阁老见寄之韵·其二
作者：王鏊
朝代：明

才说迎春又送春，纷纷红紫几番新。谁云海内无知己，且喜尊中有圣人。瘦似维摩还示病，乐如原宪不妨贫。山人自合山中老，出处无烦问大钧。
次林见素中丞见寄之韵
作者：王鏊
朝代：明

山林滋味老尤长，肯羡裴家碎锦坊。却羡云庄千颗玉，炎风五月擘红香。酒熟无人可共尝，老年唯以醉为乡。那能命驾轻千里，重作欧公会老堂。
次林见素中丞见寄之韵·其一
作者：王鏊
朝代：明

山林滋味老尤长，肯羡裴家碎锦坊。却羡云庄千颗玉，炎风五月擘红香。
次林见素中丞见寄之韵·其二
作者：王鏊
朝代：明

酒熟无人可共尝，老年唯以醉为乡。那能命驾轻千里，重作欧公会老堂。
次石田松石图
作者：王鏊
朝代：明

长松落落，白石凿凿。根株联蜷皮驳荦。悬厓倒挂蛟龙僵，干云直上雷风作。仲圭死，石田生，后先意匠同经营。想拈秃笔快一扫，势与碣石争峥嵘。堂堂十八公，冰霜阅雄俊。巍巍石丈人，不缁亦不磷。两翁抱奇节，结交亦相近。我非米南宫，每见思拜之。我非陶隐居，听此心自怡。方今大厦连云起，柱础明堂独须此。纷纷匠石正求材，胡为弃置深山里。胡为弃置深山里。
次谢少傅韵
作者：王鏊
朝代：明

七里滩头把钓纶，匡时谁是旧元臣。庙廊正尔怀多故，世事那堪又一新。国手就閒仍此际，拙工当局更何人。片帆出没烟波里，回羡仙舟早渡津。
次邵侍郎国贤见寿之韵
作者：王鏊
朝代：明

杖藜晓上清风阁，北望云山渺云壑。怀公不见诵公诗，清庙朱弦为谁作。晨星落落今数公，平生出处将无同。我生与世早多忤，乞身归卧湖山中。伻来远致两罂水，风致年来那有此。品题未拟桑苧翁，煎法曾傅玉川子。力田自好任逢年，陇云寄我山中篇。汉庭共诧大人赋，那知山泽非臞仙。与公周旋亦云久，不饮每酣公瑾酒。子牟魏阙本江湖，公也那能忘黔首。我心古井终不波，杞人之忧忧岂过。缄诗远寄惠山下，问公究竟其如何。
次韵东冈十咏
作者：王鏊
朝代：明

五亩幽栖地，谋生不愿馀。门淹户牖辙，架秩邺侯书。富贵凭蕉鹿，文章辨鲁鱼。尚馀骄吝在，且欲倩君锄。洞天连福地，闭户养吾真。世降民风古，春归景象新。鸡豚同作社，鱼鸟自相亲。借问谁相似，羲皇以上人。苍雪馀千梃，清风几百竿。葡萄羞晚酌，苜蓿媚春盘。理乱谁能系，升沉已厌观。鹿门真得算，独遗予孙安。阶穿新迸笋，屋破暂牵萝。栏养能言鸭，池驯博字鹅。处喧长得静，取足不求多。独对青山饮，时时一浩歌。谁谓市廛远，时新荐亦嘉。庾郎春末韭，陆叟雨前茶。架护新秧橘，瓶翻自灌花。山人殊未识，道是鲁东家。先民遗训在，种德莫如滋。卢橘接成树，杨梅低压枝。寿应能比栎，智岂不如葵。沮溺耕相耦，都忘抱瓮疲。未能齐出处，犹幸得齐年。郭泰舟同载，陈蕃榻借眠。溪山朝上日，墟落晚生烟。村径相过近，诗成几百篇。剩得幽居趣，悬车却悔迟。款山低作槛，畎水曲通池。步月相携处，观云独坐时。悠然沂上乐，点后少人知。黄阁归来日，伊谁共岁年。巷中颜氏乐，谷口子真贤。小阁调鹦语，閒窗对鹤眠。平生出处意，把酒问青天。耕桑时有暇，风物亦登临。自是逃虚子，谁同击壤吟。简编中对古，冠服外随今。一勺源头水，泠然洗我心。
次韵东冈十咏·其一
作者：王鏊
朝代：明

五亩幽栖地，谋生不愿馀。门淹户牖辙，架秩邺侯书。富贵凭蕉鹿，文章辨鲁鱼。尚馀骄吝在，且欲倩君锄。
次韵东冈十咏·其七
作者：王鏊
朝代：明

未能齐出处，犹幸得齐年。郭泰舟同载，陈蕃榻借眠。溪山朝上日，墟落晚生烟。村径相过近，诗成几百篇。
次韵东冈十咏·其三
作者：王鏊
朝代：明

苍雪馀千梃，清风几百竿。葡萄羞晚酌，苜蓿媚春盘。理乱谁能系，升沉已厌观。鹿门真得算，独遗予孙安。
次韵东冈十咏·其九
作者：王鏊
朝代：明

黄阁归来日，伊谁共岁年。巷中颜氏乐，谷口子真贤。小阁调鹦语，閒窗对鹤眠。平生出处意，把酒问青天。
次韵东冈十咏·其二
作者：王鏊
朝代：明

洞天连福地，闭户养吾真。世降民风古，春归景象新。鸡豚同作社，鱼鸟自相亲。借问谁相似，羲皇以上人。
次韵东冈十咏·其五
作者：王鏊
朝代：明

谁谓市廛远，时新荐亦嘉。庾郎春末韭，陆叟雨前茶。架护新秧橘，瓶翻自灌花。山人殊未识，道是鲁东家。
次韵东冈十咏·其八
作者：王鏊
朝代：明

剩得幽居趣，悬车却悔迟。款山低作槛，畎水曲通池。步月相携处，观云独坐时。悠然沂上乐，点后少人知。
次韵东冈十咏·其六
作者：王鏊
朝代：明

先民遗训在，种德莫如滋。卢橘接成树，杨梅低压枝。寿应能比栎，智岂不如葵。沮溺耕相耦，都忘抱瓮疲。
次韵东冈十咏·其十
作者：王鏊
朝代：明

耕桑时有暇，风物亦登临。自是逃虚子，谁同击壤吟。简编中对古，冠服外随今。一勺源头水，泠然洗我心。
次韵东冈十咏·其四
作者：王鏊
朝代：明

阶穿新迸笋，屋破暂牵萝。栏养能言鸭，池驯博字鹅。处喧长得静，取足不求多。独对青山饮，时时一浩歌。
次韵匏庵谢橘
作者：王鏊
朝代：明

高林霜落万星攒，论品先应荐太官。不是诗家评素定，闽南合让荔枝丹。筠笼输写入金槃，错落珊瑚间木难。本色未除君莫笑，调羹滋味也须酸。
次韵匏庵谢橘·其一
作者：王鏊
朝代：明

高林霜落万星攒，论品先应荐太官。不是诗家评素定，闽南合让荔枝丹。
次韵匏庵谢橘·其二
作者：王鏊
朝代：明

筠笼输写入金槃，错落珊瑚间木难。本色未除君莫笑，调羹滋味也须酸。
次韵廉伯庶子昼寝
作者：王鏊
朝代：明

世情不合独醒然，午思腾腾只欲眠。有约周公多邂逅，无情庄叟漫联牵。梨花院落春云里，芳草池塘夕照边。世事从来俱是梦，北窗风月不须钱。
次韵徵明失解兼柬九逵
作者：王鏊
朝代：明

野渡空横尽日舟，蒹葭生满白蘋洲。毛嫱自倚能倾国，稊稗宁知剩有秋。学就屠龙谁与试，技同操瑟不相谋。人间得失无穷事，笑折黄花插满头。
次韵文徵明见赠之作
作者：王鏊
朝代：明

十年稳卧碧山阿，姓字无缘落谏坡。江上野凫元自佚，日边威凤况云多。正逢圣理方更化，岂谓温纶亦漫波。几度怀恩思自效，蹇疲难进欲如何。
次韵施东冈喜雨
作者：王鏊
朝代：明

酷暑今年直破秋，固应宋玉厌荷稠。一朝雨势翻天至，两月炎威掠地收。陋巷谁知颜氏乐，清时空抱杞人忧。漳滨好在刘公干，何日青山烂漫游。
次韵杨维立初入史馆
作者：王鏊
朝代：明

东角门前十馆开，史家自昔总难才。病容野客随行入，远喜诸公取次来。气合每联朝食坐，事多长后午朝回。扬雄识字今谁及，疑义须烦一一裁。
次韵板屋二适 其一 负暄
作者：王鏊
朝代：明

茅檐有冬日，可爱乃易落。为公独迟迟，怜渠能灼灼。退朝坐蒲团，嗒然效南郭。时维春冬交，正值阴阳搏。屋头上阳乌，篱边鸣冻雀。方知黄绵袄，绝胜青绫幕。暖入支体舒，懒任傍人谑。及晨卯酒酣，正昼蜂衙作。玄冥顿无威，阳春真有脚。一室不愿馀，四大殊能著。自谙此中趣，经书亦可阁。持欲献吾君，未许专此乐。
次韵板屋二适 其二 看雪
作者：王鏊
朝代：明

吾闻老农言，一冬见三白。来年定有年，无烦问诸易。寒日翳翳明，暮雪漼漼积。时闻洒窗棂，兼恐摧屋脊。平铺瓦沟满，低压墙檐侧。纤纤谁所裁，逐逐若相逼。庭空印鹤趾，裘弊欺狐腋。况当板屋看，稍若朱帘隔。柳弱不胜扶，藤重那能掷。旋扫入茶垆，复取映书册。缄诗忽何来，冻手呵自拆。惟嫌独醒醒，羊羔谁与适。
次韵板屋二适·负暄
作者：王鏊
朝代：明

茅檐有冬日，可爱乃易落。为公独迟迟，怜渠能灼灼。退朝坐蒲团，嗒然效南郭。时维春冬交，正值阴阳搏。屋头上阳乌，篱边鸣冻雀。方知黄绵袄，绝胜青绫幕。暖入支体舒，懒任傍人谑。及晨卯酒酣，正昼蜂衙作。玄冥顿无威，阳春真有脚。一室不愿馀，四大殊能著。自谙此中趣，经书亦可阁。持欲献吾君，未许专此乐。吾闻老农言，一冬见三白。来年定有年，无烦问诸易。寒日翳翳明，暮雪漼漼积。时闻洒窗棂，兼恐摧屋脊。平铺瓦沟满，低压墙檐侧。纤纤谁所裁，逐逐若相逼。庭空印鹤趾，裘弊欺狐腋。况当板屋看，稍若朱帘隔。柳弱不胜扶，藤重那能掷。旋扫入茶垆，复取映书册。缄诗忽何来，冻手呵自拆。惟嫌独醒醒，羊羔谁与适。
次韵林都宪待用蜀中行师二首
作者：王鏊
朝代：明

草檄军前立马鞍，寄当分阃肯辞难。城高白帝休番戍，路绕乌蛮费折盘。妖祲潜消边日煖，阵云低压瘴江寒。何当奏凯归朝署，还整当年旧豸冠。单骑曾先万马群，绿林诸盗伏斜曛。要令孟获怀诸葛，又见曹军怯赵云。千里仁风行若偃，三年炎毒坐如焚。平生丰采倾朝野，蠢尔羌夷岂不闻。
次韵林都宪待用蜀中行师二首·其一
作者：王鏊
朝代：明

草檄军前立马鞍，寄当分阃肯辞难。城高白帝休番戍，路绕乌蛮费折盘。妖祲潜消边日煖，阵云低压瘴江寒。何当奏凯归朝署，还整当年旧豸冠。
次韵林都宪待用蜀中行师二首·其二
作者：王鏊
朝代：明

单骑曾先万马群，绿林诸盗伏斜曛。要令孟获怀诸葛，又见曹军怯赵云。千里仁风行若偃，三年炎毒坐如焚。平生丰采倾朝野，蠢尔羌夷岂不闻。
次韵沈方伯良臣为余七十之寿沈与余同生庚午又同在郡胶今同致仕
作者：王鏊
朝代：明

黄发归来共理田，食贫终不羡逢年。泮宫灯火怜相并，李合科名愧独先。红药花翻分陜路，白鸥沙占太湖边。年来南极当吴分，莫怪乡人拟二仙。
次韵玉汝五老会
作者：王鏊
朝代：明

三三两两坐成行，忘却燕南是异乡。福德正临吴分野，风流殊异晋高阳。丹心旧许同忧国，清话时闻一哄堂。俨若庐山山上见，不才深愧接馀芳。
次韵玉汝春寒有感
作者：王鏊
朝代：明

世事惟将冷眼看，病身药物不离丸。七年尚及三年艾，一日其如十日寒。却老有方须指授，觅心无处倩谁安。春来是物争新巧，古井依然不作澜。
次韵玉汝谢橘
作者：王鏊
朝代：明

洞庭自是君家果，霜落晴洲色渐深。收子未储千颗玉，封侯宁抵万株金。不移淮北生生意，相馈燕南岁岁心。莫怪野人芹自美，江陵千树不同林。
次韵秉之
作者：王鏊
朝代：明

三十休誇陆氏庄，菜园滋味晚尤长。致君素许孤忠赤，涉世空馀两鬓苍。懒性尚于登览健，晏眠无复趁朝忙。焚香日日观心坐，便是人间不老方。
次韵秉之咏走马镫
作者：王鏊
朝代：明

夜深银烛晃屏帷，铁骑森森俨欲飞。勇若昆阳富大敌，疾如垓下溃重围。达观一笑真儿戏，默运谁能识气机。安得儿曹三百万，阴山直唱凯歌归。
次韵秉之莲花镫
作者：王鏊
朝代：明

炯然暗室有光辉，绿水荷花一尺围。晴日破山晨欲上，落霞映渚暝将归。舟浮太乙来蓬岛，炬赐仙郎入琐闱。忆向庆成筵上见，珠帘玉镇世应稀。
次韵蔡九逵投赠
作者：王鏊
朝代：明

野色岩霏上翠裾，皇恩犹贲及郊墟。旧嫌樊子学为圃，近识庄生乐在鱼。稍向林间营别墅，每从竹外度轻车。日长庭院閒无事，抄得东家种树书。
次韵贺宪副泽民会老诗
作者：王鏊
朝代：明

洛社耆英赴夙期，乞身俱及圣明时。经霜松柏姿弥劲，争道骅骝力已疲。幸许兼谟为后辈，不妨盖叟是吾师。年年共约林间醉，世上升沉总不知。
次韵马少卿经筵纪盛
作者：王鏊
朝代：明

紫阁黄扉敞肃清，晓鸡声里候天明。腐儒挟策趋朝署，天子垂衣坐迩英。斋已敢忘程正叔，疏家多笑郑康成。从来端本澄源地，浅学无禆愧此生。
歌风台
作者：王鏊
朝代：明

銮舆翠盖始东巡，隆准依然泗上身。父老已非丰沛旧，尘埃谁识帝王真。八千子弟空歌楚，百二河山竟去秦。莫道四方须猛士，商山閒杀采芝人。
毛给事玉高祖母刘曾祖母魏双节诗
作者：王鏊
朝代：明

姑孀居，妇孀居。姑誓不负夫，妇誓不负姑。艰危颠踣交相扶，两心炯炯冰玉如。寒灯照影相映孤，床头遗息声呱呱。喣濡抱负夜辟纑，迄今有立非所图。山南崔家大且都，天道耿耿良不诬。天道耿耿良不诬。
毛都宪七十邵二泉以前韵为寄复次之
作者：王鏊
朝代：明

纷纷才俊登台阁，谁伴幽人住岩壑。龙骧万斛横巨川，商家欲济须渠作。当今人物有如公，胸蟠经济谁能同。世人重腊不重玉，居然弃置中吴中。臣门如市心如水，崇也当年亦如此。平生意气小杨修，碌碌谁能数馀子。力田终不羡逢年，熟读参同内外篇。七十年来髯似漆，人言真是地行仙。篯彭八百不为久，壶中自制长生酒。金华玉液分剂停，鹤发饮之成黑首。世途宦海足风波，钟吕日久相经过。黄芽白雪行已熟，日月跳丸奈尔何。
水仙花
作者：王鏊
朝代：明

藐姑射之神人，携汉滨之二女。俨仙袂之飘飖，涉沧波而齐步。怅交甫以莫从，攀桂枝兮延伫。
沈石田寄太湖图
作者：王鏊
朝代：明

远寄萧萧十幅图，霞明雾暗雨模糊。眼中觉我无云梦，胸次知君有太湖。溪壑怀人如有待，烟云入手若为逋。黄金万树秋风里，拨棹西来莫滞濡。
河桥舟发归途作
作者：王鏊
朝代：明

伐鼓侵星发，吴门此日还。断澌溪涨阔，融雪陇痕斑。剑井来寒树，铜棺失暮山。衰年仍事役，翻羡白鸥閒。
沽头行三首赠陈水部
作者：王鏊
朝代：明

上沽头与下沽头，上下沽头惯覆舟。昨日使君临堰上，沽头上下是安流。沽头落日没人行，白草茫茫一望平。今日东西阛阓起，月明两岸读书声。使君一日去沽头，父老儿啼妇女愁。依旧沽头成白草，荒烟古树挂猕猴。
沽头行三首赠陈水部·其一
作者：王鏊
朝代：明

上沽头与下沽头，上下沽头惯覆舟。昨日使君临堰上，沽头上下是安流。
沽头行三首赠陈水部·其三
作者：王鏊
朝代：明

使君一日去沽头，父老儿啼妇女愁。依旧沽头成白草，荒烟古树挂猕猴。
沽头行三首赠陈水部·其二
作者：王鏊
朝代：明

沽头落日没人行，白草茫茫一望平。今日东西阛阓起，月明两岸读书声。
洞庭新居成
作者：王鏊
朝代：明

归来筑室洞庭原，十二峰峦正绕门。五亩渐成投老计，三台谁信野人言。郊原便自为邻里，水木犹知向本源。莫笑吾庐吾自爱，檐间燕雀日喧喧。
洞庭新建厅事柱下获一瓮中有钱曰太平喜而口占
作者：王鏊
朝代：明

一钱清白承先哲，八柱高明应宰司。天赐不多良自贺，国家重建太平基。
海月庵观灯
作者：王鏊
朝代：明

莲花深屋赏来曾，蔗盌寒浆渴饮冰。月好自寻灯作伴，雪寒惟许酒为朋。兴同老子复不浅，年与先生自此升。东壁馀光愿终照，夜深羸马惯能乘。
海月庵观灯
作者：王鏊
朝代：明
体裁：七言律诗

莲花深屋赏来曾，蔗碗寒浆渴饮冰。月好自寻灯作伴，雪寒惟许酒为朋。兴同老子复不浅，年与先生自此升。东壁馀光愿终照，夜深羸马惯能乘。
海月庵观镫
作者：王鏊
朝代：明

新样惊看出洱河，九华光彩未云多。时开王月春犹浅，会在公家岁独多。云母障开星乱点，天机文断水微波。九衢车马人人乐，不饮其如此夜何。
海虾图
作者：王鏊
朝代：明

茫茫大海浮穹壤，日月升沉鳌背上。其间物怪何所无，海马天吴大如象。有鱼如屋鲎如帆，虾最细微犹十丈。鬇鬡怒气须如戟，力战洪涛欲飞出。江湖鱼蟹总蜉蝣，畜眼平生未曾识。画工何处写汝真，梦中曾到长须国。黑风吹海浪如山，鱼龙变化须臾间。从龙愿作先驱去，去上青天生羽翰。
消夏湾
作者：王鏊
朝代：明

四山环列抱中虚，一碧玻瓈十顷馀。不独清凉可消夏，秋来玩月定何如。画船棹破水晶盘，面面芙蓉正好看。信是人间无暑地，我来消夏又消閒。
消夏湾·其一
作者：王鏊
朝代：明

四山环列抱中虚，一碧玻瓈十顷馀。不独清凉可消夏，秋来玩月定何如。
消夏湾·其二
作者：王鏊
朝代：明

画船棹破水晶盘，面面芙蓉正好看。信是人间无暑地，我来消夏又消閒。
游京城西山三首
作者：王鏊
朝代：明

赏心多与宦情违，三载来游一日归。树下杯行殊草草，水边人去更依依。郊原却略青骢度，天水苍茫白鸟飞。回首青山应笑我，漫将尘土涴苔衣。三年渴思玉山泉，濯足盘陀一爽然。寒漱石根鸣决决，光摇云影静娟娟。诸贤好作山阴会，老子仍工水底眠。汲得一瓢城里去，霈为甘雨洒炎烟。出郊风物两閒间，眼底江南顿觉还。金阙五云浮王气，玉亭千古识龙颜。地除扬子应无水，天尽中原合有山。何事宋家三百载，只披图志望㠝岏。
游京城西山三首·其一
作者：王鏊
朝代：明

赏心多与宦情违，三载来游一日归。树下杯行殊草草，水边人去更依依。郊原却略青骢度，天水苍茫白鸟飞。回首青山应笑我，漫将尘土涴苔衣。
游京城西山三首·其三
作者：王鏊
朝代：明

出郊风物两閒间，眼底江南顿觉还。金阙五云浮王气，玉亭千古识龙颜。地除扬子应无水，天尽中原合有山。何事宋家三百载，只披图志望㠝岏。
游京城西山三首·其二
作者：王鏊
朝代：明

三年渴思玉山泉，濯足盘陀一爽然。寒漱石根鸣决决，光摇云影静娟娟。诸贤好作山阴会，老子仍工水底眠。汲得一瓢城里去，霈为甘雨洒炎烟。
游功德寺
作者：王鏊
朝代：明

河畔南辕忽改西，人家两两傍山低。云归远岫昏初敛，春入平原绿未齐。钟动招提迎老衲，纸飞荒冢哭孤嫠。凭谁乞与龙亭水，化作东郊雨一犁。
游华严寺
作者：王鏊
朝代：明

椚萝陟巘路登登，人在山房唤不应。犬吠林间知有客，鸟啼洞口若无僧。危阑一览总堪了，绝顶重来殊未曾。古洞深温谁氏子，俨然趺坐对南能。
游吴城西诸山四首 其一 天平
作者：王鏊
朝代：明

春风撩我作山行，画舫西来半日程。怪石插天欹欲堕，冷泉和月滴无声。登临不尽吴中胜，忧乐谁关范老情。晚立龙门最高处，始知身世与天平。
游吴城西诸山四首 其三 一云
作者：王鏊
朝代：明

乱石槎枒几折旋，畏途历尽是平川。高林细点催诗雨，深屋方塘悟道泉。僧为知名如旧识，地疑曾到岂前缘。万竿修竹苍烟外，欲借琅玕纪岁年。
游吴城西诸山四首 其二 南峰
作者：王鏊
朝代：明

石罅巾间度板舆，南峰来叩故人居。高斋阒闭松云外，绝栈危分鸟道馀。岂谓山僧成泄柳，却疑野老是长沮。明朝地主如相问，但看芭蕉叶上书。
游吴城西诸山四首 其四 金山
作者：王鏊
朝代：明

石径才穷忽又通，重重台阁半浮空。一林苍翠潇湘雨，万顷青黄䆉稏风。铃语上方云气白，诗题坏壁藓痕红。未留玉带空归去，惭愧山僧问长公。
游吴城西诸山四首·天平
作者：王鏊
朝代：明

春风撩我作山行，画舫西来半日程。怪石插天欹欲堕，冷泉和月滴无声。登临不尽吴中胜，忧乐谁关范老情。晚立龙门最高处，始知身世与天平。石罅巾间度板舆，南峰来叩故人居。高斋阒闭松云外，绝栈危分鸟道馀。岂谓山僧成泄柳，却疑野老是长沮。明朝地主如相问，但看芭蕉叶上书。乱石槎枒几折旋，畏途历尽是平川。高林细点催诗雨，深屋方塘悟道泉。僧为知名如旧识，地疑曾到岂前缘。万竿修竹苍烟外，欲借琅玕纪岁年。石径才穷忽又通，重重台阁半浮空。一林苍翠潇湘雨，万顷青黄䆉稏风。铃语上方云气白，诗题坏壁藓痕红。未留玉带空归去，惭愧山僧问长公。
游天池和仲山韵
作者：王鏊
朝代：明

小舆诘屈穿云岑，爱此巃嵷万石林。回溪倒挂松树老，绝嶂半染莲花深。寻幽偶值此日暇，访古正惬平生心。天池小立戒归去，夜来风雨闻龙吟。
游太湖
作者：王鏊
朝代：明

茫然不省是人间，却有人家住近湾。一处便须终日坐，百年能得几时閒。将开复合雨馀雨，乍有忽无山外山。安得扁舟如范蠡，遍寻七十二孱颜。
游招隐等寺
作者：王鏊
朝代：明

春寒漠漠上宫袍，雨后山光涌翠涛。洞口云埋龙尚蛰，垄头泉迸虎曾跑。每因怀古还兴叹，岂谓寻幽反得劳。明发丹阳重回首，长江天远瓮城高。
游治平寺登吴王郊台
作者：王鏊
朝代：明

朝发石湖濆，暮抵太湖岸。青山亦多情，供我船中玩。船行山亦行，一路青不断。白云渺渺山重重，不知何处昔是吴王宫。越来溪边越城在，夫差受困云在兹山中。今朝扣禅关，访古寻幽踪。僧言事往那能识，钟鼓声中度朝夕。郊台漠漠麋鹿游，茶磨团团蔓荆棘。不须吊古伤怀抱，且欲凭高纵吾眺。人家历历新郭里，川渎沄沄胥口道。吴江塔影昆山城，一览因之发长啸。天风万里天际来，吴王郊祀昔日登斯台。千乘万骑湖上下，祗今安在唯见山崔嵬。船来船去湖西畔，青山无言人自换。来来去去世无穷，莫学牛山独兴叹。
游湖
作者：王鏊
朝代：明

游遍南湖又北湖，画船随处宿菰蒲。青深著雨山如染，绿净无风水似铺。玉带蟒衣争快睹，凤笙龙管醉相扶。轻桡又转东湖去，何似当年范蠡图。
游穹窿山
作者：王鏊
朝代：明

十年林下无羁绊，吴水吴山饱探玩。穹窿至近高且险，欲至靡由辄兴叹。喜闻地主有嘉招，春服初成杂童冠。画船载酒出胥口，略绰湖稍旋抵岸。民淳地僻客至稀，老少相扶出门看。吴王种香泾尚存，岁岁采香多女伴。我闻且欲登香山，雨脚忽来行涣散。明朝雨势止复作，世路阴晴那可算。文侯岂失虞人期，勇往前行赖明断。篮舆旋泞那复辞，逦迤青山开四畔。前山云接后山云，似是山灵显奇观。嵚崎荦确路登登，山腹盘回转危栈。诸峰一望皆下风，始信阳山才抵半。买臣驳落读书台，曾是樵夫终佐汉。丈夫出处会有时，不记当年愚妇讪。清泉一脉甘且寒，肝肺尘埃得湔浣。山头咫尺不得升，甘被同行讥老愞。兹行虽胜兴未厌，斜日归途几留盼。回头一笑谢地主，他日重来殊未晏。
游虎丘二首
作者：王鏊
朝代：明

年来偪仄缘何事，咫尺溪山到未能。郭外清游还送客，林间软语忽逢僧。空庭石在头宁点，溪壑龙亡气尚腾。不必悬厓留姓字，古苔埋没几人曾。出城便爱小嵯峨，濯足还来碧涧阿。飞磴未跻先瘆瘭，断碑欲认更摩挲。溪山有待登临久，今古无穷感慨多。我比乐天官更适，十年一到意如何。
游虎丘二首·其一
作者：王鏊
朝代：明

年来偪仄缘何事，咫尺溪山到未能。郭外清游还送客，林间软语忽逢僧。空庭石在头宁点，溪壑龙亡气尚腾。不必悬厓留姓字，古苔埋没几人曾。
游虎丘二首·其二
作者：王鏊
朝代：明

出城便爱小嵯峨，濯足还来碧涧阿。飞磴未跻先瘆瘭，断碑欲认更摩挲。溪山有待登临久，今古无穷感慨多。我比乐天官更适，十年一到意如何。
湖心亭
作者：王鏊
朝代：明

莫釐下瞰湖波水，周垣忽向湖心起。茫然万顷银涛中，幻出楼台信奇伟。坐疑阆苑与蓬莱，飞堕君家亭子里。长堤花柳青复红，曲阑直槛东西通。龟跳鱼泳鸥鹭集，相忘如在江湖中。石梁倒影卧水底，无乃下占冯夷宫。桑田沧海须臾变，高下帆樯墙外见。鸱夷一去那复来，五湖风月谁家擅。我今无事身自由，良辰佳节长来游。观鱼为谢臧僖伯，看竹时同王子猷。长风萧萧起天末，浪捲平湖半湖雪。归来还约中秋时，把酒青天看明月。
满江红·寿徐少傅
作者：王鏊
朝代：明

自昔君臣，信际会、风云有数。看圣节、才过又值，生申初度。金鼎调元亲手付，十年海内归陶铸。听童谣、好个太平朝，贤宰辅。量韩琦，身裴度。勋丙魏，谋房杜。称蟒衣玉带，日承恩注。特免常朝朝罢入，平章军国中书务。看行年、七十转精神，无求去。
灵岩山
作者：王鏊
朝代：明

天末遥瞻塔影层，今朝携酒试同登。吴中信是佳山水，人世依然感废兴。草满琴台微有字，鸟啼禅院寂无僧。悬崖斧凿纷如雪，何处题诗记我曾。
焦山
作者：王鏊
朝代：明

昔年览胜金山顶，今日焦山试一跻。四望云峰如此好，平生诗句若为题。烟中远树长江北，天际孤帆落日西。闻道鱼龙多窟宅，夜船归去莫燃犀。
燕巢叹
作者：王鏊
朝代：明

燕燕兮于飞，深深兮重闱。朝捲帘兮放燕出，暮捲帘兮待燕归。朝朝暮暮兮燕无我违，胡然兮一旦燕惊飞而不下，怅巢是而人非。万里兮乌衣，去此兮畴依。岂无连云画栋兮，诚不忍其故栖。松楸郁郁兮京口之垄，逝将衔泥兮相孝子而营冢。
狄梁公祠次匏庵韵
作者：王鏊
朝代：明

歌中妩媚亦诚豪，覆体何人脱御袍。鍊石有方天可补，檿弧无验鬼空号。参苓入笼还为用，稂莠当阶不受薅。南望河阳如在眼，青山无限白云高。
独坐
作者：王鏊
朝代：明

世事纷纷总未真，闭门聊看静中身。郢人已去谁为斲，野老从知只爱芹。前度刘郎非旧日，后来剔子定何人。悠悠今古无穷事，归钓吴山楚水滨。
玉林
作者：王鏊
朝代：明

蓝田曾种玉，岁久长琅玕。琪树东西映，琼枝远近攒。每羞何氏献，聊试偓生餐。况复人如玉，兼葭欲倚难。
玉汝作东眺轩不忘在东诸君子也次其韵
作者：王鏊
朝代：明

长日过从兴有馀，官曹乖隔欲何如。有时隐几全忘我，几度敲门不是予。磔磔林间鸣好鸟，斑斑花外度轻车。城东有暇还相过，宾席年来左特虚。
玉汝看葵见寄
作者：王鏊
朝代：明

朝退归来不坐衙，门当委巷尚嫌哗。不知半舫斋前竹，何似平廷院里花。清爱雨声时起听，蔫愁日色每教遮。小轩清荫都非旧，说与西人却似誇。
玉泉亭
作者：王鏊
朝代：明

燕山自西来，连峰划中绝。有泉出其间，终古流不歇。石缝漱潺湲，螭头泻幽咽。罗注粲成帘，激射喷为雪。怒声亦砰鍧，静性终昭晢。肺肠藉洗湔，毛发归瑩澈。珠体碎复圆，玉流方以折。缅怀六龙来，坐觉万象别。天光借澄明，日影增荡潏。幡幢乱山椒，貔貅遍林樾。谁知百年后，尚睹孤亭臲。悠悠彼渔竿，盈盈者仙袜。不忍向唾洟，胡能斯厉揭。虎跑真浪传，趵突差可啜。醉破刘伶醒，病失相如渴。卫公递莫通，陆子评久缺。何当携一罂，归洗人间热。
玉泉亭
作者：王鏊
朝代：明
体裁：古风

燕山自西来，连峰划中绝。有泉出其间，终古流不歇。石缝漱潺湲，螭头泻幽咽。罗注粲成帘，激射喷为雪。怒声亦砰鍧，静性终昭晢。肺肠藉洗湔，毛发归莹澈。珠体碎复圆，玉流方以折。缅怀六龙来，坐觉万象别。天光借澄明，日影增荡潏。幡幢乱山椒，貔貅遍林樾。谁知百年后，尚睹孤亭臲。悠悠彼渔竿，盈盈者仙袜。不忍向唾洟，胡能斯厉揭。虎跑真浪传，趵突差可啜。醉破刘伶醒，病失相如渴。卫公递莫通，陆子评久缺。何当携一罂，归洗人间热。
王唯颙款鹤轩
作者：王鏊
朝代：明

小筑园亭浅布沙，十年为尔养丹砂。飞鸣饮啄皆随意，莫羡乘轩富贵家。鹤鹤来前听我言，知君六翮快腾翻。云霄纵得天风便，惠养能忘旧主恩。
王唯颙款鹤轩·其一
作者：王鏊
朝代：明

小筑园亭浅布沙，十年为尔养丹砂。飞鸣饮啄皆随意，莫羡乘轩富贵家。
王唯颙款鹤轩·其二
作者：王鏊
朝代：明

鹤鹤来前听我言，知君六翮快腾翻。云霄纵得天风便，惠养能忘旧主恩。
王应爵侍御家园八景 其一 爱山楼
作者：王鏊
朝代：明

凭阑看青山，欲去仍恋恋。青山恒在兹，而人不可见。
王应爵侍御家园八景 其七 后乐亭
作者：王鏊
朝代：明

鸟鸣岸柳垂，鱼跳渚花落。曳履涉芳园，吾亦乐吾乐。
王应爵侍御家园八景 其三 栖岩亭
作者：王鏊
朝代：明

嵌岩何所有，终年此栖迟。世事正纷纷，问渠渠不知。
王应爵侍御家园八景 其二 静观轩
作者：王鏊
朝代：明

夫物各芸芸，过眼总超忽。静中何所观，静观本无物。
王应爵侍御家园八景 其五 水月轩
作者：王鏊
朝代：明

明月堕流水，流光终不定。寒潭彻底清，乃见本来性。
王应爵侍御家园八景 其八 味菜园
作者：王鏊
朝代：明

抱瓮灌荒畦，采掇恒在手。何相莫予欺，予膎动三九。
王应爵侍御家园八景 其六 慕濂亭
作者：王鏊
朝代：明

花中有君子，濂翁后谁爱。勿与流俗言，牡丹时所贵。
王应爵侍御家园八景 其四 友石亭
作者：王鏊
朝代：明

岩岩太湖石，与结终身契。勿学市道交，风波起平地。
王应爵侍御家园八景·爱山楼
作者：王鏊
朝代：明

凭阑看青山，欲去仍恋恋。青山恒在兹，而人不可见。夫物各芸芸，过眼总超忽。静中何所观，静观本无物。嵌岩何所有，终年此栖迟。世事正纷纷，问渠渠不知。岩岩太湖石，与结终身契。勿学市道交，风波起平地。明月堕流水，流光终不定。寒潭彻底清，乃见本来性。花中有君子，濂翁后谁爱。勿与流俗言，牡丹时所贵。鸟鸣岸柳垂，鱼跳渚花落。曳履涉芳园，吾亦乐吾乐。抱瓮灌荒畦，采掇恒在手。何相莫予欺，予膎动三九。
王应爵侍御过访将发阻风复留
作者：王鏊
朝代：明

落霞湖上晚山稠，迂叟经年守一丘。骢马忽传今雨至，兰桡多谢好风留。病从此日如轻健，诗续前题更唱酬。早晚豸冠霄汉立，林间谁与共清游。
王成宪府博自昆山来为予七十寿成宪时年七十八矣追数京师诗社中人惟予两人在者感刘禹锡诗因成四首
作者：王鏊
朝代：明

当年阙下会群才，日日赓歌把酒杯。四十年间谁复在，白头相对有邹枚。邺下陈思久已亡，应刘徐阮总堪伤。谁知独有安阳客，还到吴门举一觞。题诗倚醉字横斜，不忍重看感岁华。白发年来心尚在，手持纨扇索惊蛇。欲唱凉州调未真，米嘉荣后更何人。只今才俊休相笑，曾是文庄席上珍。
王成宪府博自昆山来为予七十寿成宪时年七十八矣追数京师诗社中人惟予两人在者感刘禹锡诗因成四首·其一
作者：王鏊
朝代：明

当年阙下会群才，日日赓歌把酒杯。四十年间谁复在，白头相对有邹枚。
王成宪府博自昆山来为予七十寿成宪时年七十八矣追数京师诗社中人惟予两人在者感刘禹锡诗因成四首·其三
作者：王鏊
朝代：明

题诗倚醉字横斜，不忍重看感岁华。白发年来心尚在，手持纨扇索惊蛇。
王成宪府博自昆山来为予七十寿成宪时年七十八矣追数京师诗社中人惟予两人在者感刘禹锡诗因成四首·其二
作者：王鏊
朝代：明

邺下陈思久已亡，应刘徐阮总堪伤。谁知独有安阳客，还到吴门举一觞。
王成宪府博自昆山来为予七十寿成宪时年七十八矣追数京师诗社中人惟予两人在者感刘禹锡诗因成四首·其四
作者：王鏊
朝代：明

欲唱凉州调未真，米嘉荣后更何人。只今才俊休相笑，曾是文庄席上珍。
瑞柑诗
作者：王鏊
朝代：明

洞庭千树绿，化逐鹤林仙。寂寞荒园里，累垂宝颗骈。扬州伤锡贡，合浦诧珠还。瑞应凭谁纪，灵根自此传。
瓦屋山歌
作者：王鏊
朝代：明

瓦屋山，瓦屋山，乃在邛崃九折平羌间。上有搀天壁立之孤峰，下有奔流赴壑之惊湍。神光夜现普贤相，紫气昼满玄元关。娑罗花开锦绣斑，蒙芽紫竹长琅玕。谁云风俗混髳蛮，世途险巇乃独安。武陵桃源在人间，丹厓万丈谁能攀。君今此去何当还。长洲父老翘首日西望，愿君少住慰我吴下之羁鳏。
甘露寺
作者：王鏊
朝代：明

曾闻甘露前朝寺，北固西来体势成。山涌金银孤屿出，地蟠吴楚大江横。帆樯两岸瓜州渡，烟火千家铁瓮城。安得更凭高处望，无边诗思一时生。
甲戍春偶成
作者：王鏊
朝代：明
体裁：七言绝句

正好春光二月天，梅花如雪柳如烟。那堪日日风和雨，辜负秾华又一年。
留别王浚之和文定公韵
作者：王鏊
朝代：明

小隐何年荻扁来，阳城湖畔草堂开。团蒲曲几凝香寝，町疃芳畦瘿石台。雪满山阴王子至，日斜滁上醉翁回。铜瓶早漏春消息，欲取寒香入酒杯。
病中五适 其一 蒲墩
作者：王鏊
朝代：明

纤蒲织温柔，朝夕置左右。坐以支吾颐，眠以阁吾肘。墩今乃属予，临川尔何有。
病中五适 其三 曲几
作者：王鏊
朝代：明

久眠即不能，久坐仍未得。半眠半坐间，唯尔我为适。寄语柳仪曹，何伤此为直。
病中五适 其二 竹夫人
作者：王鏊
朝代：明

湘筠剪珑璁，横陈在君床。虽然缺妩媚，亦可藉清凉。病馀偶此适，非敢效专房。
病中五适 其五 布被
作者：王鏊
朝代：明

青绫非所便，芦花亦已寒。木棉足轻柔，病寝梦自安。幸非公孙氏，客至当何言。
病中五适 其四 絺帏
作者：王鏊
朝代：明

朝蝇不胜祛，暮蚊不胜拍。仗尔为驱除，安然睡通昔。寄谢石季伦，锦步复何益。
病中五适·蒲墩
作者：王鏊
朝代：明

纤蒲织温柔，朝夕置左右。坐以支吾颐，眠以阁吾肘。墩今乃属予，临川尔何有。湘筠剪珑璁，横陈在君床。虽然缺妩媚，亦可藉清凉。病馀偶此适，非敢效专房。久眠即不能，久坐仍未得。半眠半坐间，唯尔我为适。寄语柳仪曹，何伤此为直。朝蝇不胜祛，暮蚊不胜拍。仗尔为驱除，安然睡通昔。寄谢石季伦，锦步复何益。青绫非所便，芦花亦已寒。木棉足轻柔，病寝梦自安。幸非公孙氏，客至当何言。
病起
作者：王鏊
朝代：明

青青园中树，郁郁墙根草。灼灼篱间花，霜前并妍好。我行忽抱病，两月迹如扫。今日下庭除，树衰草亦稿。篱菊云耐寒，亦复不自保。嗟嗟物皆然，人生得无老。
病间偶成
作者：王鏊
朝代：明

悲风急景穷阴日，布帐匡床卧病身。岂谓光阴还属我，如何造物亦欺人。往来礼断翻为适，宠辱心忘不厌贫。闻说伯恭还进学，病中真可养心神。
癸亥岁二月八日看牲
作者：王鏊
朝代：明

元戎小队夜分曹，漠漠轻寒上绣袍。十里火城人散乱，一天风月鬓萧骚。琳宫转觉行来熟，茧栗如从看后高。中使留门更漏滴，我行虽数敢辞劳。
癸未春予送女至京口至之明日为上元节是夜宴邃庵杨少傅第少傅悬灯于山灿烂奇甚
作者：王鏊
朝代：明

良辰胜事古难齐，此夕鳌峰喜共跻。远岫流煇星上下，曲池倒影月东西。临风玉树遥喷雪，出水青莲不染泥。铁瓮城高如白日，归途马上听晨鸡。
癸酉春雪
作者：王鏊
朝代：明

南国春寒著敝裘，夜窗微霰听飕飂。梦回虚室惊先晓，瑞应新年望有秋。老树满庭森棨戟，小奚当户拥貔貅。一朝顿咤贫家富，捧玉担银入茗瓯。
登万寿寺佛阁
作者：王鏊
朝代：明

吴城第一好山川，半醉来登意豁然。天际云开双塔影，城头日出万家烟。宋朝故老空遗宅，吴下丛林不记年。今日双凫同眺望，分明身现宰官前。
登楼诸山忽不见盖为云雾所隐
作者：王鏊
朝代：明

蜃嘘台阁倏然生，鳌背蓬壶流不住。我家楼子岂亦然，点点遥峰天际露。朝来一望忽失之，极目苍苍但烟雾。当时何处忽飞来，夜半何人偷负去。
登毗卢阁
作者：王鏊
朝代：明

忙身抽得且閒游，天上回瞻十二楼。百战昔悲燕赵地，万年今作帝王州。天花散漫金光烂，野树苍茫水墨稠。指点云间吴会近，扁舟湖上几时浮。
登缥缈峰
作者：王鏊
朝代：明

仄径盘空艰复艰，快哉七十二孱颜。星辰可摘九天上，吴粤平分一水间。日转林梢看鸟背，烟横谷口辨人寰。居然自可小天下，谁道吴中无泰山。
登西马坞
作者：王鏊
朝代：明

一上高山望五湖，云飞尽处是姑苏。人家隐隐烟中有，帆影依依天际无。俯仰两间双短鬓，往来千古一蘧庐。仲淹自是多忧者，廊庙江湖恐未殊。
登阳山大石
作者：王鏊
朝代：明

阳山从西来，勇气正咆勃。联峰划中断，散作石突兀。不知开辟初，谁刬造化窟。偶来陟其椒，未步先欲蹶。俨如大廷朝，冠冕森万笏。又如羽林军，戈剑罗劲卒。抉开混沌窍，截断防风骨。谽谺唇吻张，璀璨鼻眼突。尝疑地生痏，又恐天坠孛。嵌岩亦通透，轩敞且崷崒。梯空路不穷，补缺屋将杌。沮洳滴玲珑，丰茸眠腽肭。缝生藓驳斑，罅卧松彊倔。手摩畏狰狞，足履愁臲卼。灵湫瞰潜虬，危巢俯栖鹘。佳处诚悠悠，怪事良咄咄。鍊疑娲皇遗，堕恐共工揬。神禹凿难平，夸娥推欲没。太湖杯汀滢，绝顶箭恍惚。作诗继前游，归兴殊忽忽。
登龙门次师陈韵
作者：王鏊
朝代：明

飞步凌虚碧嶂腰，双扶赑屃逼层霄。嵌中秪恐蜿蜒蛰，缺处犹存霹雳焦。擘讶巨灵雄气力，峙瞻元礼峻风标。知君头角崭然久，只候秋风八月潮。
白岩歌为乔希大司马赋
作者：王鏊
朝代：明

太行西来势如翔，两崖忽断纷开张。中间沃衍散耕牧，至今风俗馀陶唐。白岩嶕峣森立玉，疑贮白云千万斛。又疑天山雪不消，六月悬崖挂飞瀑。长松矹硉偃虬龙，磐石坐送孤飞鸿。朝看白岩横，暮看白岩纵。幅巾芒屦长松下，白岩处处长相逢。一朝还为苍生起，坐镇留都惟隐几。江东烟树晚重重，回首白岩云万里。苻坚入寇不须惊，隐然人倚如长城。围棋似是谢安石，断靷谁为郭子横。只将忠赤佐天子，不管白璧来青蝇。青蝇青蝇何为哉，我思白岩归去来。
白髭叹
作者：王鏊
朝代：明

我年三十九，白髭有一茎。当时初见之，妻子殊为惊。今年四十二，白者日益多。朝来明镜中，对之不复嗟。人生天地间，老去会不免。犹胜严终辈，终身不得见。
盛汝弼得孙
作者：王鏊
朝代：明

老蚌生珠亦未迟，庭槐又报长孙枝。平生阴德人传满，少小啼声我识奇。文肃尚应留棨戟，箕裘况复自轩岐。他年元叹成名日，还报东山老傅知。
相城谣
作者：王鏊
朝代：明

东南地下，众水赴之。厥有大海，维水之归。谁为曲防，水失其性。奔轶横流，为厥民病。原田每每，隰乃汤汤。咫尺之间，有丰有凶。邵侯下车，咨我民瘼。首议除之，众议乃格。众言汹汹，侯为不闻。怨斯我任，惠归尔民。防之未决，水不由正。一郡之忧，百夫则幸。防之既决，水逝其沛。百夫之咨，一郡斯快。频年吴下，岁乃大丰。岁乃大丰，郡侯之功。相城鼓舞，白茆企而。白茆相城，利害百之。维行不疑，维功不隳。邵侯去矣，谁其嗣之。
知乐亭
作者：王鏊
朝代：明

深巷逶迤接远汀，小园花竹闭幽亭。春池水漫鱼游乐，午院风微鹤梦醒。有榻可能分我坐，无弦元不要人听。日长读罢参同契，正对前山一点青。
石公山
作者：王鏊
朝代：明

石公幽处无来迹，亦有人家散阡陌。我船欲开还不开，爱此孱颜苍雪色。
石公山石洞
作者：王鏊
朝代：明

石公之景殊不恶，巨石悬空欹不落。争知不是补陀山，中有仙人俨缨络。
石公山试剑石
作者：王鏊
朝代：明

悬崖峭壁立千尺，有洞虚明忽中坼。吴王宝剑乌能然，恐是巨灵神斧劈。
石湖联句
作者：王鏊
朝代：明

兹地屡经行，孤亭坐寥阔。今来悚具瞻，画栋映轇轕。久闻玉川史，新表石湖嶭。缅怀文穆公，弗剪越城茇。穹庐受书争，劲气凛莫敚。岷峨开府议，高标藐谁剟。阜陵借褒贲，益国推挺拔。天镜阁澄泓，玉雪坡达蘖。甫辞狼胡疐，尚说虎须捋。因人地逾重，怀古心尤渴。岁事荐蘋蘩，登庸绍衣钵。乡里重衣冠，邦君事袒割。君功已奏成，我冗敢辞拨。方愁积潦深，忽见阴霾豁。天公如有待，我兴其可阏。舟借花边维，道屏松下喝。未获从骏奔，犹幸瞻屦？。山僧具袈娑，田笠杂缁撮。展席俯清泠，开园撷芳辣。野坐厕渔樵，丛谈参毳褐。呦鹿杳不闻，游鯈滢堪掇。盟与沙鸥亲，吟免山禅聒。陈迹俯颓垣，流芳仰先达。五湖胜全供，三峡恐始脱。帆影远若凝，波光澹如醊。石梁卧湖心，浮屠见林末。高歌和沧浪，清梦渺黄闼。倡酬忘诠次，今古藉囊括。归帆指西日，天际云一抹。
石湖联句
作者：王鏊
朝代：明
体裁：古风

兹地屡经行，孤亭坐寥阔。今来悚具瞻，画栋映轇轕。久闻玉川史，新表石湖嶭。缅怀文穆公，弗剪越城茇。穹庐受书争，劲气凛莫敚。岷峨开府议，高标藐谁剟。阜陵借褒贲，益国推挺拔。天镜阁澄泓，玉雪坡达蘖。甫辞狼胡疐，尚说虎须捋。因人地逾重，怀古心尤渴。岁事荐蘋蘩，登庸绍衣钵。乡里重衣冠，邦君事袒割。君功已奏成，我冗敢辞拨。方愁积潦深，忽见阴霾豁。天公如有待，我兴其可阏。舟借花边维，道屏松下喝。未获从骏奔，犹幸瞻屦�。山僧具袈娑，田笠杂缁撮。展席俯清泠，开园撷芳辣。野坐厕渔樵，丛谈参毳褐。呦鹿杳不闻，游鯈滢堪掇。盟与沙鸥亲，吟免山禅聒。陈迹俯颓垣，流芳仰先达。五湖胜全供，三峡恐始脱。帆影远若凝，波光澹如醊。石梁卧湖心，浮屠见林末。高歌和沧浪，清梦渺黄闼。倡酬忘诠次，今古藉囊括。归帆指西日，天际云一抹。
石湖阻冰联句
作者：王鏊
朝代：明

西首恋松楸，扁舟乘晓发。行行抵斯湖，望望指巨缺。曾水塞长河，流澌截轻筏。大块噫馀威，玄冥令仍冽。帆集比鱼鳞，岸妥蜕龙骨。人断越城桥，雁杳尧峰齾。嵯峨峙玉山，璀璨恍银阙。或碎若彫锼，或铦如斧钺。或垂如玉钗，或拄若象笏。鳌足欹莫支，鹏背负如阏。造烦鲁遽工，解倩师襄掣。夏虫语应疑，宵狐涉还歇。戒自履霜初，藏岂凌阴节。山腰助谽谺，泽腹增嵽嵲。上下眩坤乾，东西混吴粤。王祥鲤莫持，孟宗笋堪掘。国忠信难倚，灵均未须淈。进如狼跋胡，行乃车无軏。舟子立招招，行人忧忽忽。一苇那能航，五丁未渠伐。飞渡谅斯难，来归怪时咄。况当阳生辰，正值春王月。谁乘浮海桴，莫借凌波袜。行止岂偶然，聊歌记颠蹶。
石田学蒙泉阁老画蒲萄
作者：王鏊
朝代：明

虬髯诘屈干鳞皴，二老含毫斗出新。试看山亭秋雨里，不知若个得渠真。
碧桃花
作者：王鏊
朝代：明

夭夭嫩叶丽春辉，道是梅花却又非。香露乍匀红玉脸，轻云新染素罗衣。日斜盆底开何晚，风动枝头落渐稀。再到刘郎应未识，红尘紫陌思依依。
碧螺峰
作者：王鏊
朝代：明

俨双峰兮亭亭，忽雾绕兮云横。冈峦纷兮离合，涧壑黯兮峥嵘。望夫人兮不远，路杳杳兮难征。
禽言
作者：王鏊
朝代：明

摘笆看火，摘笆看火。星星早不灭，炎炎炽其那。吴宫已成灰，阿房亦焦土。摘笆看火。摘笆看火，摘笆看火。汝身不自全，更管人间火。李斯佐秦亡，林甫炽唐祸。摘笆看火。
禽言·其一
作者：王鏊
朝代：明

摘笆看火，摘笆看火。星星早不灭，炎炎炽其那。吴宫已成灰，阿房亦焦土。摘笆看火。
禽言·其二
作者：王鏊
朝代：明

摘笆看火，摘笆看火。汝身不自全，更管人间火。李斯佐秦亡，林甫炽唐祸。摘笆看火。
秉之作且适园有诗和之
作者：王鏊
朝代：明

万顷烟波苍玉峙，画船摇曳夜仍宜。白公游处吾今住，惜也坡翁不到斯。新筑茆堂扁远喧，席门犹得枉高轩。谁知君实匡时策，尽在东都五亩园。回洲枉渚间沙汀，正见东山一带青。郁郁松楸长在目，好于此地著幽亭。雨前山寺移新竹，雨后新稍透屋长。却忆燕南两丛筱，便名医俗可能当。越鸟巢林爱向南，霜馀况有洞庭柑。求田问舍君休笑，名利从来颇不贪。西舍东邻送橘栽，小园五亩手新开。昔人独乐吾同乐，兄弟招要日往回。新柳疏篁绕我庐，门前清浸映芙蕖。人间万虑俱消尽，不尽除非是读书。麦垄瓜畦桑枣墟，晚菘早韭剪春馀。人言市远无兼味，城里时新恐不如。村鼓鼕鼕唤买鱼，柈餐虽有惜难储。何当也凿方塘样，取办宾筵不愿馀。曾闻范老堂前柏，千载吴中泽尚存。我种庭槐高百尺，三公当必付诸孙。
秉之作且适园有诗和之·其一
作者：王鏊
朝代：明

万顷烟波苍玉峙，画船摇曳夜仍宜。白公游处吾今住，惜也坡翁不到斯。
秉之作且适园有诗和之·其七
作者：王鏊
朝代：明

新柳疏篁绕我庐，门前清浸映芙蕖。人间万虑俱消尽，不尽除非是读书。
秉之作且适园有诗和之·其三
作者：王鏊
朝代：明

回洲枉渚间沙汀，正见东山一带青。郁郁松楸长在目，好于此地著幽亭。
秉之作且适园有诗和之·其九
作者：王鏊
朝代：明

村鼓鼕鼕唤买鱼，柈餐虽有惜难储。何当也凿方塘样，取办宾筵不愿馀。
秉之作且适园有诗和之·其二
作者：王鏊
朝代：明

新筑茆堂扁远喧，席门犹得枉高轩。谁知君实匡时策，尽在东都五亩园。
秉之作且适园有诗和之·其五
作者：王鏊
朝代：明

越鸟巢林爱向南，霜馀况有洞庭柑。求田问舍君休笑，名利从来颇不贪。
秉之作且适园有诗和之·其八
作者：王鏊
朝代：明

麦垄瓜畦桑枣墟，晚菘早韭剪春馀。人言市远无兼味，城里时新恐不如。
秉之作且适园有诗和之·其六
作者：王鏊
朝代：明

西舍东邻送橘栽，小园五亩手新开。昔人独乐吾同乐，兄弟招要日往回。
秉之作且适园有诗和之·其十
作者：王鏊
朝代：明

曾闻范老堂前柏，千载吴中泽尚存。我种庭槐高百尺，三公当必付诸孙。
秉之作且适园有诗和之·其四
作者：王鏊
朝代：明

雨前山寺移新竹，雨后新稍透屋长。却忆燕南两丛筱，便名医俗可能当。
秉之惠巾制甚奇似东坡而小异老夫之所宜戴也赋诗谢之
作者：王鏊
朝代：明

幞头岝㟧帽尖纤，雅俗无如此样兼。垫似林宗微展角，高如苏子不为檐。将笼白发真相称，若对青蛾未免嫌。我是越人犹爱著，肯教漉酒似陶潜。
秉之送至京口别去有诗和之·其一
作者：王鏊
朝代：明

隔江相送望芜城，四海悠悠见汝情。事触悲欢心易醉，别牵南北梦先惊。日边莫负看花约，湖上还寻种橘盟。惆怅金山一回首，秋风独作蓟门行。
秉之送至京口别去有诗和之·其二
作者：王鏊
朝代：明

相送不知远，直到江头住。遥遥一片心，随我江北去。子心在江北，我心在江南。身心不相谋，日夕长酣酣。
秉之齿落有诗且羡予齿之牢和其韵以慰之且自慰云耳
作者：王鏊
朝代：明

兄弟一气耳，谁强谁独衰。弟齿齾更落，予发白且蓰。朝来览明镜，鬅鬙乱如茨。咄哉此二疾，自古谁能医。太公口含两，张苍一无之。年皆过百岁，天岂云独私。人生真大梦，世事如奕棋。社栎散乃寿，自全本支离。兄弟幸在告，为乐当今兹。湖山共追逐，杖藜未须支。头童与齿豁，韩公浪云悲。西山朝气爽，不妨拄空颐。
秋日斋居值雨已而大雪呈韩亚卿二首
作者：王鏊
朝代：明

玄冥敚秋令，穷阴黯如积。厢房三日斋，正值霖霪迫。谁将千万愁，化作日夜滴。晨厨无炊烟，昼枕多警席。檐花添霏微，庭草恣狼籍。亦知官曹尊，咫尺千里隔。仍闻穷檐下，无复四壁立。人事岂偶然，天意亦难识。惟应伫高谈，庶用破愁寂。愁霖何富晴，怪雪忽已积。狂飞九月晦，无乃太急迫。宁当大庭贺，终作虚檐滴。不知堆为盐，但未大于席。为祥或为灾，众口纷籍籍。已闻半月前，何论一日隔。愁吟欲附火，块坐惟面壁。得无袁安僵，除是张华识。饱食亦已多，敢恨斋房寂。
秋日斋居值雨已而大雪呈韩亚卿二首·其一
作者：王鏊
朝代：明

玄冥敚秋令，穷阴黯如积。厢房三日斋，正值霖霪迫。谁将千万愁，化作日夜滴。晨厨无炊烟，昼枕多警席。檐花添霏微，庭草恣狼籍。亦知官曹尊，咫尺千里隔。仍闻穷檐下，无复四壁立。人事岂偶然，天意亦难识。惟应伫高谈，庶用破愁寂。
秋日斋居值雨已而大雪呈韩亚卿二首·其二
作者：王鏊
朝代：明

愁霖何富晴，怪雪忽已积。狂飞九月晦，无乃太急迫。宁当大庭贺，终作虚檐滴。不知堆为盐，但未大于席。为祥或为灾，众口纷籍籍。已闻半月前，何论一日隔。愁吟欲附火，块坐惟面壁。得无袁安僵，除是张华识。饱食亦已多，敢恨斋房寂。
种竹
作者：王鏊
朝代：明

小轩侧畔无多地，手种琅玕一两枝。相对翛然心自足，渭川千顷复何为。
程李二学士承命教庶吉士
作者：王鏊
朝代：明

列宿曾闻数应天，词垣师授选惟贤。玉窗云雾朝生研，绛阙星河夜动椽。沂上舞雩多乐事，洛中心印有真传。从来程李东西近，桃李新阴在讲筵。
立春
作者：王鏊
朝代：明

空山月上雪未消，土牛击碎城东郊。报道春来春不见，朝来试看梅花梢。
第三泉亭联句
作者：王鏊
朝代：明

凿开孤嶂一痕青，洞勺还来漱玉亭。霜落丹枫秋欲老，池涵宝剑气如腥。煎从桑苧传三昧，饮对离骚喜独醒。却怪又新多浪语，独于扬子诧中泠。
米南宫苕溪春晓图
作者：王鏊
朝代：明

春云黯黮雨模糊，草树熹微半有无。梦入苕溪天欲晓，不知元是米家图。
素履诗
作者：王鏊
朝代：明

考祥元视履，厥初慎元咎。纷华非所忻，贞靖自吾守。遂止谅不能，欲进夫岂苟。黼黻焕彰施，白贲乃其旧。
纪梦
作者：王鏊
朝代：明

有菀者树，其石惟磐。有二道士，对坐俨然。而我何为，亦参其坐。有一道士，顾而贻我。非药非石，错落璀瑳。或从取之，我食其一。觉而甘香，我病如失。仰睇道士，云山邈然。安得从之，终身周旋。
经筵次林祭酒韵
作者：王鏊
朝代：明

从来王所赖居州，对越方勤合少休。雨脚坏期仍改日，天心纳谏信如流。重瞳屡瞩情无厌，精义敷陈语不浮。海内人人誇盛事，大书谁合秉春秋。
耳鸣
作者：王鏊
朝代：明

耳内真何有，年来解作声。磬乎时殷殷，蝇也只营营。稍向喧中息，知从甚处生。天应怜寂寞，将尔当箫笙。
胡人归朝歌
作者：王鏊
朝代：明

儿胡儿，女胡女，女嫁胡儿娶胡妇。唯有老身从汉来，椎结毡裘作胡语。当时从驾土木间，匈奴驱我不得还。朝看鹞儿岭，暮宿木叶山。昔闻青冢今始睹，几过苏卿持节处。胡风猎猎胡霜飞，听罢胡笳泪如注。胡中洵乐汉自亲，呼韩犹作南朝宾。款关不用通事语，三十年前我汉人。奉天殿前拜天子，封爵归来认邻里。南街北巷争聚观，家人见我还惊起。男袭冠裳女绣襦，今日汉入昨日胡。回思李陵并卫律，漠北高坟空突兀。
胡太守再次前韵复荅之
作者：王鏊
朝代：明

太湖三万六千顷，七十二峰烟雨中。万壑奔流秋野阔，孤松倒挂寒潭空。恍疑灵境与凡隔，岂谓人寰有路通。画船五宿澄波里，千古风流始属公。洞庭东西双玉峙，物外地脉相勾连。雨后人耕陇上陌，月明犬吠洞中天。红蒸远岫上朝日，暝入孤村生暮烟。渔郎再到忽迷路，错比桃源道是仙。
胡太守再次前韵复荅之·其一
作者：王鏊
朝代：明

太湖三万六千顷，七十二峰烟雨中。万壑奔流秋野阔，孤松倒挂寒潭空。恍疑灵境与凡隔，岂谓人寰有路通。画船五宿澄波里，千古风流始属公。
胡太守再次前韵复荅之·其二
作者：王鏊
朝代：明

洞庭东西双玉峙，物外地脉相勾连。雨后人耕陇上陌，月明犬吠洞中天。红蒸远岫上朝日，暝入孤村生暮烟。渔郎再到忽迷路，错比桃源道是仙。
胡太守冬季存问谢之
作者：王鏊
朝代：明

退傅閒居正稳眠，忽闻优诏下林泉。玄纁束帛皇恩重，驷马旌旄太守虔。三代引年闻有礼，閒身报国愧无缘。独怜葵藿心犹在，愿得回光遍海堧。
胡太守孝思奉诏存问过太湖有作次其韵
作者：王鏊
朝代：明

东南巨浸茫无外，吴越交争向此中。漠漠雁飞愁欲堕，冥冥帆远若乘空。楼台倒影星河动，花木交阴岛屿通。倘沐皇恩分一曲，他年请爵太湖公。林屋峰前受一廛，渚凫汀鹭住相连。久尘殿阁三台地，归占东南一洞天。诏下屡沾新雨露，林间还与旧云烟。自从白傅来游后，直到君侯两似仙。
胡太守孝思奉诏存问过太湖有作次其韵·其一
作者：王鏊
朝代：明
体裁：七言律诗

东南巨浸茫无外，吴越交争向此中。漠漠雁飞愁欲堕，冥冥帆远若乘空。楼台倒影星河动，花木交阴岛屿通。倘沐皇恩分一曲，他年请爵太湖公。
胡太守孝思奉诏存问过太湖有作次其韵·其二
作者：王鏊
朝代：明

林屋峰前受一廛，渚凫汀鹭住相连。久尘殿阁三台地，归占东南一洞天。诏下屡沾新雨露，林间还与旧云烟。自从白傅来游后，直到君侯两似仙。
自横山归洞庭
作者：王鏊
朝代：明

漠漠轻风不满帆，小船载酒舳舻衔。陶朱事业今安在，皮陆才情两不凡。白鸟斜飞惊鼓吹，青山倒影动松杉。却怜范老江湖上，犹自忧讥与畏谗。
自西山归东洞庭
作者：王鏊
朝代：明

西来暝色一帆孤，才见青山忽又无。白借天光犹澒洞，黑添云气转模糊。人家遥指谙来旧，尘眼频揩见却初。述作惜无摩诘句，五湖烟景若为图。
自都下还吴寄翰林刘景元谢于乔二同年
作者：王鏊
朝代：明

大通桥下水，送我到苏州。君心与之同，淊淊日夜东南流。千山万山隔不断，天南天北长悠悠。燕南车尘高十丈，回首湖山几兴望。枫桥忽听寒山钟，却望燕南在天上。白玉堂，黄金阙，君在京华我吴越。雁飞木落洞庭波，鸡鸣海色长安月。
至乐楼诗为大学士费公赋
作者：王鏊
朝代：明

横林特地起高楼，楼上书多拟邺侯。日与圣贤相对语，身于天地复何求。三峰有意当窗见，一水无声绕槛流。试问主人何所乐，本来无乐亦无忧。
至太仓欲观海不遂
作者：王鏊
朝代：明

我欲乘桴从鲁叟，一观出日恨无由。扶桑只在船窗外，怅望娄江日夜流。
至徐州口占四绝
作者：王鏊
朝代：明

日日拖舟茫苍间，荒郊四顾但榛菅。朝来雨歇蓬窗外，正见徐州一带山。人说兹行恰似游，棹歌声里下徐州。朝来独坐蓬窗底，两岸青山送去舟。五月舟行齐鲁间，黄尘能富水能悭。朝行汴泗交流处，巨浸家家过屋山。放歌曾是昔年游，濯足看山坐浪头。今日重来人不见，满天风雨过徐州。
至徐州口占四绝·其一
作者：王鏊
朝代：明

日日拖舟茫苍间，荒郊四顾但榛菅。朝来雨歇蓬窗外，正见徐州一带山。
至徐州口占四绝·其三
作者：王鏊
朝代：明

五月舟行齐鲁间，黄尘能富水能悭。朝行汴泗交流处，巨浸家家过屋山。
至徐州口占四绝·其二
作者：王鏊
朝代：明

人说兹行恰似游，棹歌声里下徐州。朝来独坐蓬窗底，两岸青山送去舟。
至徐州口占四绝·其四
作者：王鏊
朝代：明

放歌曾是昔年游，濯足看山坐浪头。今日重来人不见，满天风雨过徐州。
舟中望昆山
作者：王鏊
朝代：明

云外孤峰影堕江，船头风浪共低昂。廿年旧事空回首，山自閒时人自忙。
舟次张秋冒雨上读徐武功治水碑
作者：王鏊
朝代：明

长堤十里隐如虹，来往行人说武功。洚水突来无兖济，铁牛屼立尚西东。淇园竹下人初骇，郑国渠成运自通。读罢穹碑人不见，北来冻雨洗寒空。
舟次直沽别沈方伯次其韵
作者：王鏊
朝代：明

好水好山吾已渎，况值秋风橘林绿。南来十日谋北辕，不语岑岑怨林木。使人行处何所为，廪人继粟庖人肉。蓬窗阒寂却成愁，恰似苏子居无竹。其间文史岂不翻，无味纷纷成故牍。家山回首频入梦，欲去未能惭薄禄。德州城下斜月昏，万里河来失平陆。舟中夜静闻吴音，惊问谁欤曰南牧。心期乃是夙所亲，倒屣过从忘仆仆。联舟会晤迭主宾，百里风帆岸相逐。自移画省大江西，恺悌民间歌旱麓。公馀亦不废吟哦，历历诗书载其腹。高词往往逼古人，叉手而成如构宿。往年赠我石兰篇，每向荆溪望林屋。谓言他日片帆过，便风径访愚公谷。世情多厌屈原醒，宦路尤欺魏其秃。多君佳句屡见投，过望平生非所卜。天津桥下水留人，去住人生有迟速。回思联舰那可再，食野呦呦怨鸣鹿。夕阳沽水丁字流，白草茫茫人去独。